विकिपीडिया:योगदान - विकिपीडिया\nविकिपीडिया पे योगदान\nआईं सीखल जाओ कि रउआ विकिपीडिया पे काऽ योगदान कर सकतऽ बानी।\nविकिपीडिया पे राउर बहुत स्वागत बा। जदी रउआ इहाँ योगदान कइल चाहत बानी तब हमनिओ खातिर ई बहुत खुसी के बात होई। विकिपीडिया रउए नियन स्वयंसेवक योगदानकर्ता लोग के सहजोग से बनल बाटे आ इहाँ केहू संपादन कर सके लाऽ आ लेखन के सुधारे, बढ़ावे आ नया लेख बनावे में मदद कर सके लाऽ।\nएकरा पहिले कि रउआ ई जानीं कि इहाँ योगदान कइसे कइल जाय कुछ जरूरी चीज धेआन देवे लायक बा जिनहन के सुरुआती खंड सभ में बतावल गइल बा।\n1 विकिपीडिया के मकसद\n2 सुरुआत कइसे करीं?\n2.1 खुद सीखे लायक पाठ\n2.2 खाता बनावल\n3 संपादक समाज, प्रोटोकाल आ परंपरा\n3.1 चर्चा आ आम सहमती\n4 योगदान संबंधी बेसिक बात\n4.1 लेखवन के बिकास\n4.1.1 संपादन कइसे करीं?\n4.2 नया लेख आ उल्लेखनीय बिसय\n5 मदद माँगल\nविकिपीडिया के मकसद[संपादन करीं]\nविकिपीडिया एक ठो ऑनलाइन, फ्री, तिसरहा क्रम के ज्ञानकोश हवे। हमनी के मकसद इहे बा कि दुनिया के हर महत्व वाली चीज आ बिसय के बारे आपसी सहजोग से जानकारी के भंडार बनावल जाय से सभका खातिर फिरी में उपलब्ध होखे। कौनों भी विकिपीडिया लेख के मकसद बा ओह बिसय पर मुख्य धारा में पहिले से मौजूद जानकारी आ ज्ञान के संछेप में आ तटस्थ तरीका से सारगर्भित रूप से प्रस्तुत कइल। संपादक लोग के न्यायसंगत आ तटस्थ आ सटीक ढंग से, सीधा-सीधा तथ्य आ जानकारी देवे वाला स्टाइल में निर्भीक हो के संपादन करे खातिर बढ़ावा दिहल जाला। लेख सभ के ज्ञानकोश के शैली में लिखल होखे के चाहीं, न कि निबंध, तर्क-बितर्क भा बिस्लेषण आ बिचार-बिमर्श के शैली में। विकिपीडिया के मूल सिद्धांत पंचशील के रूप में स्थापित बा जिनहन के हर संपादक के अपना मन में बइठा लेवे के चाहीं।\nसुरुआत कइसे करीं?[संपादन करीं]\nअगर आप इहाँ नया बानी, सुरू में आपके कुछ उलझन हो सके ला कि एतना बड़ प्रोजेक्ट में आप का करीं आ कहाँ सीखीं कि आपके करे लायक काम का बा। बाकी एहमें तनिको घबड़ाये के बात नइखे। अपना सहज बुद्धी पर भरोसा राखीं आप धीरे-धीरे बहुत कुछ सीख लेब।\nविकिपीडिया पर खाली अइसने ना बा कि आप संपादन आ सुधार क सकत बानी बलुक विकिपीडिया आपसे ई चाहत भी बा कि आप अच्छा नीयत से इहाँ संपादन करीं। बस ई हमेशा धियान रखीं कि आपके सुरुआती सही-गलत संपादन से विकिपीडिया खराब ना होखी, राउर गलती केहू दूसर सुधार दी, राउर गलती से विकिपीडिया के बिगाड़ नइखे होखे वाला आ डेराये के जरूरत नइखे। ई जरूरी नइखे कि आप एकदम परफेक्ट चीज लिखीं, काहें से कि विकिपीडिया लगातार सुधारल जात रहे वाला चीज हऽ आ ई लगातार जारी रहे वाला काम (वर्क इन प्रोग्रेस) हवे। आपसी सहजोग से लेखन के इहे फायदा बा कि अगर एक ब्यक्ति सुरू में कुछ आधा-अधूरा भा कमजोर तरीका से लिखे ला त बाकी लोग समय के साथ ओकरा के सुधार के आ बढ़ा के बढ़ियाँ ज्ञानकोशीय लेख के रूप में बिकसित क सकेला।\nखुद सीखे लायक पाठ[संपादन करीं]\nकई सारा मदद पन्ना बाने जहाँ आप इहाँ संपादन करे के बारे में सीख सकत बानी। उदाहरण खातिर नीचे दू गो कड़ी दिहल जाता जवना से आपके मदद मिली:\nसुरू से सीखे खातिर\nसंपादन कइसे करीं?\nखाता बनावल[संपादन करीं]\nविकिपीडिया पर योगदान करे खातिर खाता बनावल जरूरी नइखे। हालाँकि, अगर आप खाता बना के योगदान करब तब ई कई मामिला में बेहतर होखी। कारण:\nराउर सगरी संपादन के श्रेय (क्रेडिट) आपके चुनल गइल प्रयोगकर्ता नाँव (यूजरनेम) के साथ जुड़ी।\nराउर एक ठो बार्ता पन्ना बन जाई जहाँ अन्य संपादक सदस्य लोग आपसे चर्चा क सके ला, राउर मदद क सके ला।\nकई तरह के एडवांस संपादन औजार के इस्तमाल क सकत बानी, आ\nअइसन पन्ना सभ पर भी संपादन क सकत बानी जे खाली रजिस्टर्ड लोग खातिर सुरक्षित कइल गइल होखे।\nअगर आप अभिन ले खाता नइखीं, एक ठो यूजरनेम चुनीं आ खाता बनाईं।\nसंपादक समाज, प्रोटोकाल आ परंपरा[संपादन करीं]\nविकिपीडिया पर सभे वालंटियर बा आ इहाँ कौनों बहुत सख्त नियम-कानून नइखे। हँऽ, इहाँ ऊपर बतावल मकसद के पूरा करे आ आपस में बढ़ियाँ बेहवार राखे खातिर आ विकिपीडिया के स्थापित परंपरा सभ के लागू करावे खातिर नीति आ दिसानिर्देश बाने आ आपसे उमीद कइल जाला कि आप इनहन के पालन करीं। साथी संपादक लोग अलग-अलग जगह आ समाज से बा, अलग-अलग बिचार आ मत वाला हो सके ला, एही से आपस में हमेशा सामाजिक बेहवार आ एक दुसरे के सम्मान करे के चाहीं।\nहमनी के इहाँ ज्ञानकोश बनावे खातिर एकट्ठा भइल बानी जा। आपन निजी राय, मत या बिचारधारा साबित करे खातिर संपादन कइल, दुसरा साथी से अनुचित बेहवार कइल, बिघटनकारी संपादन कइल, आ विकिपीडिया के परंपरा आ ब्यवस्था के साथ खेलवाड़ कइल कौनों दसा में स्वीकार ना होखी।\nचर्चा आ आम सहमती[संपादन करीं]\n"भारत" लेख के वार्ता पन्ना पर जाए खातिर "बातचीत" टैब पर क्लिक करे के पड़ी\nमुख्य पन्ना: विकिपीडिया:बातचीत पन्ना दिसानिर्देस\nपरदा के पीछे, विकिपीडिया संपादक लोग के समाज हवे जे लोग लगातार इहाँ लेख लिखे आ उनहन के बेहतर बनावे खातिर काम करत बा। अइसना में अलग-अलग लोग के मत आ बिचार अलग हो सके ला। एह दसा में आपस में चर्चा क के आम सहमती बनावल उचित तरीका बाटे।\nहर लेख खातिर एक ठो बातचीत पन्ना होला। ई आप लेख के टाइटिल के ऊपर देख सकत बानी जहाँ "बातचीत" टैब होला। एह बातचीत पन्ना पर संबंधित लेख में सुधार खातिर चर्चा कइल जा सके ला।\nकौनों भी चर्चा में सहज आ आदर सहित रहि के आपन बात लिखीं। आपन बात तर्क के साथ समझा के सभके सहमती हासिल करे के कोसिस करीं।\nलेख के अलावा, बाकी तरह के पन्ना सभ के भी बातचीत पन्ना होला, प्रयोगकर्ता लोग के भी बार्ता पन्ना होला जहाँ आप केहू संपादक से चर्चा क सकत बानी। एकरे अलावा आम चर्चा खातिर चौपाल पर जा के सनेसा लिखल जा सकत बाटे।\nयोगदान संबंधी बेसिक बात[संपादन करीं]\nविकिपीडिया पर बहुत सारा संपादक लोग साथ मिल के एकरा लेखन के बिस्तार आ सुधार करे ला। सभे के योगदान महत्वपूर्ण बा आ केहू भी कौनों लेख के मालिक नइखे। मूल बात बा लेख के ज्ञानकोशीय शैली में बेहतर बनावल।\nलेखवन के बिकास[संपादन करीं]\nलेख हमेशा छोट लेख के रूप में सुरू होलें आ समय के साथ उनहन के बिकास होला। केहू के केतनो छोट योगदान होखे, अगर ओ से लेख में सुधार होखे त ओह संपादक के आभार बा।\nसुरुआत में सभसे नीक तरीका बा कि ज्यादा से ज्यादा लेखवन के पढ़ीं आ अगर कुछ मामूली गलती या सुधार करे लायक चीज लउके तब ओकरा के सुधारे के कोसिस करीं। उदाहरण खातिर, आपके कौनों लेख में एक ठो शब्द अइसन मिलल जेकर इस्पेलिंग गलत बा, या कौनों वाक्य अइसन मिलल जे मामूली बदलाव के बाद व्याकरण के हिसाब से ढेर बेहतर हो जाई, तब आप एकरा खातिर संपादन क सकत बानी। अइसन काम के कॉपीएडिटिंग कहल जाला आ सभके एह बात खातिर बढ़ावा दिहल जाला कि लेख पढ़के कॉपीएडिटिंग करे।\nसंपादन कइसे करीं?[संपादन करीं]\nहर लेख के पढ़त समय कंप्यूटर पर आपके "संपादन" आ "स्रोत संपादित करीं" के टैब लउके ला, जवना पर क्लिक क के लेख के एडिटबक्सा में खोलल जा सके ला आ जरूरी बदलाव कइल जा सके ला। अगर आप पूरा लेख नइखीं संपादन कइल चाहत आ खाली कौनों खंड के संपादन कइल चाहत बानी, तब खंड के हेडिंग के आगे बनल नीला रंग के "संपादन" आ "स्रोत संपादित करीं" पर क्लिक क सकत बानी।\nमोबाइल में देखत समय आपके दाहिने ओर सभसे ऊपर एक ठो कलम के निशान लउके ला, ई हर खंड के हेडिंग के आगे भी दाहिने ओर लउके ला। एह पर टैप क के संपादन खातिर खोलल जा सके ला आ जरूरत के बदलाव कइल जा सके ला।\nसंपादन करे खातिर लेख के खोल लिहले के बाद एह में बदलाव कइसे कइल जाय ई नीचे दिहल गइल कड़ी के पढ़ के जानल जा सकत बा:\nभोजपुरी में कइसे टाइप करब?\nसंपादन कइसे करब?\nसंदर्भ कइसे जोड़ब?\nविकिपीडिया पर मौजूद सगरी लेख के लिस्ट में से आप लेख खोज सकत बानी या फिर कौनों एगो लेख (रैंडम) खोल के कॉपीएडिटिंग क सकत बानी।\nअगर आप भोजपुरी विकिपीडिया पर बनल बहुत छोट लेख सभ के बिस्तार कइल चाहत बानी तब अपना पसंद के बिसय के श्रेणी में एकदम से छोट लेख बीच के उनहन के बढ़ा सकत बानी।\nनया लेख आ उल्लेखनीय बिसय[संपादन करीं]\nपहिले से बनल लेखवन में सुधार के अलावा आप उल्लेखनीय बिसय पर नया लेख भी बना सकत बानी। धियान रहे कि लेख के बिसय कम-से-कम एतना महत्व के जरूर होखे कि ओह पर ज्ञानकोश में लेख शामिल करे के जरूरत के उचित साबित कइल जा सके।\nकौनों किसिम के परचार भा कौनों कम महत्व वाला बिसय के महत्वपूर्ण बनावे के कोसिस करे खातिर लेख मत बनाईं।\nअगर आप लेख बनावे के सोचत बानी तब पहिले विकिपीडिया का ना हवे जरूर पढ़ लीं। एकरे बाद नया लेख सुरू करे के बारे में पढ़ीं आ नया लेख बनाईं।\nमदद माँगल[संपादन करीं]\nविकिपीडिया पर आपके योगदान के आसान बनावे खातिर हमनी के पूरा कोसिस बा कि आपके हर सवाल के जबाब उपलब्ध होखे। नीचे दिहल कड़ी सभ में आपके अइसन जानकारी आ मदद मिली:\nअक्सर पूछल जाए वाला सवाल - जहाँ कुछ रेडीमेड सवाल आ जबाब लिखल बा।\nमदद पन्ना - जहाँ बिबिध प्रकार के मदद सामग्री के बिसय सूची बा।\nचौपाल जहाँ आ कौनों बिसय पर सभके धियान खींचे खातिर लिख सकत बानी।\nअगर आप के लागत होखे की ऊपर बतावल कड़ी सभ से आपके कौनों मदद नइखे हो पावत आ केहू सीधे आपसे संपर्क क के आपके सवाल के जबाब दे तब नीचे दिहल तरीका से आपन सवाल अपना वार्ता पन्ना पर लिखीं (एकरा खातिर खाता होखल जरूरी बा, तबे आपके वार्ता पन्ना बनी):\n==X के बारे में मदद?==\nऊपर दिहल पूरा चीज कॉपी क लेईं आ अपना बातचीत पन्ना पर जाके संपादन बटन पर क्लिक करीं आ संपादन बक्सा में चपका देईं,\n"X के बारे में मदद?" के मेटा के एकरे जगह आप सवाल के संछेप में हेडिंग दे दीं;\n"राउर सवाल...." के मेटा के एकरे जगह आपन सवाल या परेशानी लिखीं;\n~~~~ के अइसहीं छोड़ दीं, ई आपके दसखत हवे। एकरे बाद संपादन बक्सा के नीचे "झलक देखीं" बटन पर क्लिक क के देखीं कि सभ ठीक तरीका से लउकत बा? ठीक होखे तब, "बदलाव प्रकाशित करीं" पर क्लिक क के आपन सवाल छाप दीं।\nआपके सवाल के जबाब एक से दू दिन के भीतर केहू न केहू प्रयोगकर्ता देवे के कोसिस करी।\nसमाज पन्ना जहाँ आपके अउरी कई बिसय आ काम मिल जाई जे आपके करे लायक होखे।\nनीति अउरी दिसानिर्देस पढ़ के आप जान सकत बानी कि विकिपीडिया पर का करे के चाहीं आ का ना करे के चाहीं।\n"https://bh.wikipedia.org/w/index.php?title=विकिपीडिया:योगदान&oldid=699288" से लिहल गइल\nएह पन्ना पर आखिरी बेर संपादन 12 सितंबर 2021 के 03:40 बजे भइल रहल।


शुभी शर्मा साईन कइली तीन गो फिलिम – Anjoria\nहालही में रिलीज भइल अपना फिलिम ‘वीर बलवान’ के मिलल अपार सफलता के बाद सिनेमा भोजपुरी के स्टार अदाकारा शुभी शर्मा हाल ही में तीन गो नया फिलिम साइन क लिहली. एह फिलिमन में एगो फिलिम निर्देशक एम.आई. राज के बा जवना में शुभी सुपरस्टार रविकिशन आ पवन सिंह संगे नजर अइहें. ई फिलिम एही हफ्ता फ्लोर पर जाए वाली बा. दोसरकी फिलिम ह निर्माता संजय मिश्रा आ निदेशक संतोष मिश्रा के ‘‘लउकेला किला त हिलेला जिला’’ जवमा में शुभी के नायक पवन सिंह बाड़ें. तिसरकी फिलिम निर्माता अभय सिन्हा के ह.


Every word in politics should be weighed down because muscle power is not infinite Bhojpuri: राजनीति में नाप-जोख के बोल काहे कि बाहुबल 'अनंत' नइखे – News18 हिंदी\nराजनीत में अदावत के बहुत नजदीक से देखले-बूझले रहन. मने मन ऊ सोंचे लगले कि एक समय बिधायक अनंत सिंह, नीतीश कुमार के केतना करीबी रहन. आज ऊ लालू जी गुनगान कर रहल बाड़े. लेकिन लालू जी से वफादारी देखावे में अनंत सिंह मरजदा के भूला गइले. ऊ सांसद सुशील सुशील मोदी के खिलाफ अतना अभद्र ट्वीट कइले कि ओकरा के ना लिखल जा सके ना कहल जा सके.\nLast Updated : April 16, 2021, 13:30 IST\nचइत नवरात्रा में शिवपूजन चा के दलान पs सुंदरकांड के आयोजन रहे. स्वामी अखिलानंद पाठ शुरू करे से पहिले कहले, अगर मनुष्य के जिनगी संवारे के बा तs ओकरा रामचरित मानस जरूर पढ़े भा सुने के चाहीं. ई खाली पवित्र ग्रंथ ही ना हs बलिक जीवन के सम्पूर्ण जीवन दर्शन भी हs. सुदंरकांड पाठ शुरू भइल. कुछ देर के बाद स्वामी जी चौपाई पढ़ले-\nप्रवसि नगर किजै सब काजा, हृदय राखि कौसलपुर राजा.\nगरल सुधा रिपु करहीं मिताई, गोपद सिंधु अनल सितलाई..\nमतलब, रउआ नगर में प्रवेश करीं अउर भगवान श्रीराम के मन में सुमिर के सभ काम करीं. अइसन कइला से बिस भी अमरित के समान हो जाला. दुश्मन भी ओकर संघतिया बन जाला. समुंदर गाय के खुर के समान गड़हा में समा जाला. दहकत आग भी शीतल हो जाला. स्वामी जी कहले, ई चौपाई के दोसर पंक्ति के बहुत चमत्कारी महत्व बा. अगर केहू शत्रु के मित्र बनावल चाहत बानी तs एह चौपाई के दोसर पंक्ति के जरूर पाठ करे के चाहीं. बिसुनदयाल बहुत गौर से पंडित जी के बात सुनत रहन. पिछिला साल बिधायक के चुनाव हार गइल रहन. राजनीत में अदावत के बहुत नजदीक से देखले-बूझले रहन. मने मन ऊ सोंचे लगले कि एक समय बिधायक अनंत सिंह, नीतीश कुमार के केतना करीबी रहन. आज ऊ लालू जी गुनगान कर रहल बाड़े. लेकिन लालू जी से वफादारी देखावे में अनंत सिंह मरजदा के भूला गइले. ऊ सांसद सुशील सुशील मोदी के खिलाफ अतना अभद्र ट्वीट कइले कि ओकरा के ना लिखल जा सके ना कहल जा सके. राजनीति में बिरोध खातिर एगो बिधायक अइसन फूहर बात कहल जा सकेला ?\nसवारथ लागि करहिं सब प्रीति...\nस्वामी जी, सुंदरकांड के पाठ के बीच्चे में आदिमी के सोभाव पs चर्चा करे लगले. ऊ रामचरित मानस के एगो अउर चौपाई पढ़ले\nसुर नर मुनि सब कै यह रीती.\nसवारथ लागि करहिं सब प्रीति..\nमतलब, देवता, मनुष्य अउर मुनि के एक्के रीति बा कि ऊ सवारथ खातिर ही केहू से प्रेम करे ले. लेकिन सवारथ भी दू तरीके के होला. पहिला ई कि जब केहू दोसरा के फैदा पहुंचवला के बाद आपन फैदा सोचे. एकरा में केहू के बेलकुल तपलीख ना होखे. दोसर ई कि केहू के नोकसान पहुंचा के आपन फैदा के बात सोचल जाव. ई बात सुन के बिसुनदयाल के बुझाइल कि स्वामी जी उनके ई प्रसंग सुना रहल बाड़े. बिधायक अनंत सिंह तs दोसरा के नोकसान पहुंचा के पाटी में आपन छबि बनावल चाहत बाड़े. लेकिन उनका ई बात जरूर इयाद राखे के चाहीं कि राजनीति में दोस्ती अउर दुश्मनी कबो अस्थायी ना रहे. बाहुबल भी समय के साथ हवा में बिलीन हो जाला. इहे अनंत सिंह खातिर पूर्व सांसद अरुण कुमार ईसारा ईसारा में नीतीश कुमार के छाति तूरे के बात कहले रहन. अइसन भासा के परयोग करे वला अरुण कुमार आज कहां बाड़े ? ना सांसद बाड़े, ना बिधायक बाड़े. अब तs ऊ अनंत सिंह के तरफदारी भी ना कर सकस. ई सभ बात सोच के बिसुनदयाल के मन बेचैन हो गइल. सुंदरकांड पूरा भइला के बाद जब ऊ उठे लगले तs मनोहर कहले, हमहूं साथे चलब.\nजब एक बोली से बदल गइल रहे बिहार के राजनीत\nबिशुनदयाल के मन में स्वामी जी बात घूमत रहे. आदिमी के कबहुओं आपन बाहुबल पs अभिमान ना करे के चाहीं. बाहुबल समय के आनी-जानी हs. आज बा काल्ह नइखे. ऐह से हरमेसा नाप तउल के बोले के चाहीं. बिशुनदयाल के गमसुम देख के मनोहर कहले, का सोचल रहल बाड़s ? बिशुनदयाल जब बिधायक अनंत सिंह के ट्वीट के बारे में बतवले तs उहो सोचे लगले. कुछ सोच के मनोहर कहले, इंसान के जिनगी में बोली-बचन के बहुत अहमियत बा. इहे बोली इज्जत दियावे ला, इहे बोली जिल्लत दियावे ला. सोच लs कि शहाबुद्दीन केतना बड़ा बाहुबली रहन. ऊ जीरादेई से दू बेर बिधायक अउर सीवान से चार बेर सांसद रहन. एगारह साल से जेल में रहला के बाद ऊ 2016 में जमानत पs छूटल रहन. लेकिन जेल से निकलला के बाद ऊ कह देले कि नीतीश कुमार परिस्थिति के सीम रहन. ओह घरी लालू-नीतीश एक भइल रहे लोग. इहे एक बयान (बोली) से बिहार के राजनीत बदल गइल. लालू नीतीश के दोस्ती टूटे के बिया रोपा गइल. शहाबुद्दीन के बाहुबल कवनो काम ना आइल. कानून के अइसन शिकंजा कसल कि उनका फेन जेल जाये के पड़ल. एक बोली से शहाबुद्दीन आपन भी नोकसान कइले अउर राजद के भी. बहुत मोसकिल से राजद के सत्ता मिलल रहे लेकिन बीच्चे में छीना गइल.\nबिरोध ओतने ठीक कि नजर मिलावे के गुंजाइस रहे\nमुन्ना शुक्ला भी जदयू के बाहुबली बिधायक रहन. उनकर पत्नी अन्नु शुक्ला भी बिधायक रही. एक समय मुन्ना शुक्ला के भी तूति बोलत रहे. लेकिन जब समय गिरल तs उनका चुनाव हारे के पड़ल. 2015 के चुनाव में उनकर हार का भइल कि राजनीत में दरकिनार हो गइले. बाहुबल पानी के रवानी हs. आज बा काल्ह नइखे. लेकिन आदिमी के निजी संबंध हरमेसा असथाई रहेला. दल अलग भी होखे तs दिल के अलग ना करे के चाहीं. सांसद ललन सिंह अउर नीतीश कुमार में भी खटपट भइल रहे. लेकिन फेन दूनो जना एक हो गइले. उपेनदर कुसवाहा अउर नीतीश कुमार मे केतना बरियर झंझट भइल लेकिन फेन मेल हो गइल. कब के केकरा से दोस्ती हो जाई अउर केकरा से दुसमनी, केहू ना बता सके. जवन आनंत सिंह के लालू जादव देखल ना चाहत रहन आजे उहे राजद के समर्पित नेता बन गइल बाड़े. अनंत सिंह के हनुमान कहाये वला बंटू सिंह आज राजद के प्रवक्ता हो गइल बाड़े. बिहार के राजनीत में का कबो केहू सोचले रहे कि अनंत सिंह अउर लालू जादव में मेल हो सकेला ? लेकिन आज ई सत्य बा. विरोध ओतने ठीक बा जवना से कि नजर मिलावे के गुंजाइस बांचल रहे. काहे से कि केहू अनंतकाल तक महंथ ना रहे. (लेखक अशोक कुमार शर्मा वरिष्ठ स्तंभकार हैं.)\nआजमगढ़ : गर्लफ्रेंड ने बातचीत बंद की तो घर में घुस आया लड़का, चाकू से वारकर खुद छत से कूदा\nUP: आजमगढ़ में सड़क के किनारे मिली सिर कटी लाश, शिनाख्त में जुटी पुलिस\nलोकसभा उपचुनावः आखिर क्यों हारे अखिलेश? पुरानी जीत का नशा या.... पढ़िए सपा के गिरते वोट बैंक का पूरा पोस्टमॉर्टम\nTags: Bhojpuri, Bhojpuri News, Lalu Prasad Yadav\nFIRST PUBLISHED : April 16, 2021, 13:15 IST


पत्थर के देश में पत्थर के लोग – Anjoria\nअप्रैल 20, 2010 लस्टम पस्टम\nरउआ कहीं चल जाईं, भारत के कवनो कोना में. सब जगहा रउआ पत्थर दिल के लोग भेंटाई. आखिर काहें ना? जेकरा पर जिम्मेदारी बा कि ऊ सबके आदमी बनाई. ओकरो दिमाग में पत्थरे भर गइल बा. हँ, बात मास्टर लोग के कइल जाता. आज के मास्टर लोग गुरुजी ना हऽ, ऊ त माह-टर बन गइल बा लोग. हाली हाली माह टरे आ अउर आपन मेहनताना वसूल के उहो लोग घरे जाव. रहल सवाल लइकन के पढ़े लिखे के त ओकर परवाह केकरा बा? लइका के माई बाप ढेर सवाल जवाब करे वाला होखी त लइका के परीक्षा में नकल करा दिहल जाई. लइका पूरे नम्बर पा जाई त ओकर माइयो बाप के कवनो शिकायत ना रह जाई. लइको खुश.\nसर्टिफिकेट ले के बौराइल फिरी. नौकरी एह घरी कवनो पढ़ला लिखला पर थोड़े मिलत बा. ए घरी नौकरी खातिर पढ़ाई कइला पर पाँच लाख से कम में कवनो पढ़ाई नइखे हो सकत. एमबीए के डिग्री नइखे त कवनो बढ़िया नौकरी में पुछल ना जाई. एमए, बीए त कवनो मतलब के पढ़ाईये नइखे रह गइल. एहिसे कवनो चपरासियो के वांट निकलऽता त एमए अउर बीए पास लोगन के भीड़ टूट पड़त बा. कई बेर रउरोलोग अखबार में पढ़ले होखब कि मलेटरी का बहाली में भगदड़ मच गइल अउर कइ गो लइका दबा के मर गइल. साँचे, ई दुनिया पत्थर के हो गइल बा!\nलोग के मनमिजाज सब बदल गइल बा. आज लोग के एक दोसरा के परवाह नइखे. माह-टर लोग के पढ़ावल लइका जब स्कूल कालेज फांद के जीवन के तमाम क्षेत्र मे उतरऽता लोग त ओइसहीं धकियावऽता, एक दोसरा के नकल करऽता. गाँव जवार के लोग एक दोसरा के चिन्हल बन्द कर दिहल. नाता रिश्तेदारी अब ससुरारी आ सढ़ुआने तक रह गइल. गाँव से एक बेर जे शहर आ गइल ऊ फेर गाँव के मुँह दोबारा नइखे झाँकत. पेड़ खूँट, घर बधार सब अकेले मानो कवनो शाप ढोवत बा. केहू के केहू से मतलब नइखे. अउर कहीं स्वार्थ पूरा होखेवाला हो तब देखीं मतलब. बगल के पड़ोसिया भाई से मुकदमा लड़ल आज गाँववालन के धरम अउर फरज दूनो हो गइल बा. कबो कहल जात रहे कि गाँव के लोग बड़ा शुद्ध विचार के होला. नेत धरम पर चले वाला. बाकिर आज देशो में हवा खराब हो गइल बा. अइसन में इहे कहल जा सकऽता कि आज पत्थर के देश में सभे लोग पत्थर के हो गइल बा.\nअमीरी के नया शौक


खबर भोजपुरी में (मंगल, 25 नवंबर 2014) – टटका खबर\nखबर भोजपुरी में (मंगल, 25 नवंबर 2014)\n25 नवंबर, 2014 का दिने नई दिल्ली के प्रगति मैदान में भारत अन्तर्राष्ट्रीय व्यापार मेला में खादी परिधान उत्सव-2014 के उद्घाटन का मौका पर केंद्रीय सूक्ष्म, लघु आ मध्यम उद्यम राज्य मंत्री गिरिराज सिंह मौजूद रहलन\nबिहार के राजनीति में मुख्यमंत्री जीतन राम मांझी आ जदयू नेता नीतीश कुमार का बीच बढ़त दूरी के चरचा का बीच मंगल का दिने दुनू जने जहानाबाद में मंच साझा कइलन आ एक दोसरा के बड़ाई कइलन.\nउत्तर प्रदेश के महाधिवक्ता रहल आ मुलायम सिंह के करीबी एस.एम. काजमी के मंगल का दिने एगो सड़क हादसा में मौत हो गइल.\nयूपी के मुख्यमंत्री अखिलेश यादव मंगल का दिने लखनऊ महोत्सव के उद्घाटन कइलन. महोत्सव 25 नवंबर से सात दिसंबर ले चली.\nउत्तर प्रदेश के निठारी कांड में फाँसी के सजा पवले सुरेंद्र कोली के फांसी लगावे पर इलाहाबाद उच्च न्यायालय के रोक एक दिसंबर ले बढ़ा दिहल गइल बा. अब अगिला सुनवाईओ एके दिसंबर के होखी.\nउत्तर प्रदेश विधानसभा के शीतकालीन सत्र मंगल का दिने भइल हंगामा का चलते समय से पहिलहीं खतम क दिहल गइल.\nझारखंड के नक्सल प्रभावित6गो जिलन में मंगल का दिने 62 फीसदी मतदान होखे के खबर बा. जम्मू कश्मीर में सत्तर फीसदी से अधिका वोट पड़े के खबर बा.\nबिहार क्रिकेट संघ मंगल का दिने कहलसि कि सर्वोच्च न्यायालय इंडियन प्रीमियर लीग के मैचन में भइल स्पॉट फिक्सिंग आ सट्टेबाजी के जांच ला बनावल मुद्गल समिति के रिपोर्ट सार्वजनिक करा देव जेहसे कि चोर के चोर बतावल जा सके.\nभारत के प्रधानमंत्री नरेंद्र मोदी मंगल का दिने नेपाल सेना के इस्तेमाल खातिर नेपाल के प्रधानमंत्री सुशील कोइराला के पूरा से भारते में विकसित आ बनावल सैनिक हेलीकॉप्टर ध्रुव सँउपले.\nथिसिस चोरावे का आरोप में गिरफ्तार दिल्ली विश्वविद्यालय के कुलपति रह चुकल दीपक पेंटल के कुछ घंटा भितरे जेल से रिहा करे के आदेश मिल गइल दिल्ली उच्च न्यायालय से.\nमशहूर नृत्यांगना सितारा देवी लमहर बेमारी का बाद आजु मंगल का दिने जसलोक अस्पताल में दुनिया छोड़ के चल गइली.\nअहमदाबाद के सरदार पटेल स्टेडियम में मंगल का दिेन विजय हजारे ट्रॉफी के फाइनल मुकाबला में कर्नाटक के टीम पंजाब के टीम के 156 रन से हरा के खिताब जीत लिहलसि.\nगोवा विधानसभा अध्यक्ष राजेंद्र अरलेकर आजु मंगल का दिने विधायक आ मुख्यमंत्री रहल मनोहर पर्रिकर के विधायकी से इस्तीफा मंजूर क लिहले. पर्रिकर अब देश के रक्षा मंत्री बन गइल बाड़े आ हरियाणा से राज्यसभा सांसद.\nसड़क परिवहन आ राजमार्ग मंत्री नितिन गडकरी मंगल का दिने दिल्ली-काठमांडू बस सेवा के हरियर झंडी देखा के रवान कइलन. कहलन कि अउरिओ पड़ोसी देशन से एह तरह के सेवा शुरू करे पर विचार होखत बा. ओने काठमांडु से प्रधानमंत्री नरेंद्र मोदी झंडी देखाके काठमांडू-दिल्ली बस सेवा के शुरुआत करवलन.\nराजस्थान में पिछला 22 नवंबर के भइल 46 गो निकायन के चुनाव में भाजपा के 27 गो निकायन पर जीत मिलल बा.\nकेंद्रीय स्वास्थ्य आ परिवार कल्याण मंत्रालय के विशेषज्ञ समिति सलाह दिहले बिया कि सिगरेट के खुदरा बिक्री रोक दिहल जाव आ सार्वजनिक जगहा पर सिगरेट पिए वालन पर बड़हन जुर्माना लगावल जाय.\nसर्वोच्च न्यायालय मंगल का दिने कहलसि कि बीसीसीआई के निर्वासित अध्यक्ष एन. श्रीनिवासन के दामाद गुरुनाथ मयप्पन के आईपीएल में सट्टेबाजी में सनाइल होखल नाजायज व्यापार जइसन बा.\nढेर दिन से टरत आवत डीडीए आवासीय ड्रॉ के परिणाम आखिरकार मंगल का दिने घोषित क दिहल गइल.\nलोकसभा में दिल्ली विशेष पुलिस स्थापना अधिनियम के संशोधित विधेयक मंगल का दिने पेश कइल गइल. एहमें व्यवसथा बा कि चयन समिति में सदन के सबले बड़का विपक्षी दल के नेता के सदस्य बनावल जाई. पहिले नेता विपक्ष के सदस्य बनावे के नियम रहुवे बाकिर मौजूदा सदन में कवनो गोल के विपक्षी दल के मान्यता लायक सांसद नइखन जीतल.\nमंगल का दिने शेयर बाजार में तेज गिरावट देखे के मिलल आ सेंसेक्स 161 अंक नीचे गिर के 28,338.05 पर आ निफ्टी 67.05 अंक गिर के 8,463.10 पर बंद भइल.\nकोयला ब्लॉक आवंटन मामिला के सुनवाई करत एगो विशेष अदालत मंगल का दिेने सीबीआई से सवाल कइलसि कि घोटाला का समय कोयला मंत्री रहल मनमोहन सिंह से पूछताछ काहे ना भइल त सीबीआइ कहलसि कि उनुका से पूछताछ करे के इजाजते ना मिलल रहुवे.\nभारत आ आस्ट्रेलिया एकादश के बीच क्रिकेट के अभ्यास मैच मंगल का दिने बरोबरी पर छूटल.


Bihar Budget 20 lakh unemployed will be given employment opportunity read in Bhojpuri Bhojpuri Spl: 20 लाख रोजगार के हवा मिठाई, केकरा-केकरा भेंटाई ?\nआज बिहार के वित्तमंत्री बजट के सामवेशी विकास वला बतवलन हs. किसान के अमदनी दोगिनी करे खातिर हर खेत में पानी पहुंचावल जाई जवना से कि कबो सुखाड़ के समस्या ना आ सके. एकरा खातिर बजट में 550 करोड़ रोपेया दिहल गइल बा. सरकारी अउर निजी क्षेत्र में 20 लाख लोग खातिर रोजगार के मौका पैदा कइल जाई.\nLast Updated: February 22, 2021, 5:45 PM IST\nआज हटिया के दिन रहे. हप्ता में दू दिन बजार लगात रहे. तेल- मसाला, साग सब्जी किने खातिर अगल-बगल के गांव के लोग आवत रहे. मास्टर मणिकांत अउर महेनदरनाथ बतिय़ावत बजार जात रहे लोग. महेनदरनाथ कहले, बिहार के बजट होखे भा देश के, आम अदिमी के तs अतने मतलब बा कि महंगी कइसे कम होई. बिहार सरकार के कहनाम बा कि राज्य के लोग के औसत आमदनी बढ़ल बा. राज्य के विकास दर भी बढ़ला बा. लेकिन असलियत मे कहीं तs घर चलावल मोसिकल बा. मास्टर मणिकांत कहले, आज बिहार के वित्तमंत्री बजट के सामवेशी विकास वला बतवलन हs. किसान के अमदनी दोगिनी करे खातिर हर खेत में पानी पहुंचावल जाई जवना से कि कबो सुखाड़ के समस्या ना आ सके. एकरा खातिर बजट में 550 करोड़ रोपेया दिहल गइल बा. सरकारी अउर निजी क्षेत्र में 20 लाख लोग खातिर रोजगार के मौका पैदा कइल जाई. तब महेनदरनाथ कहले, ई बात सुने में तs निमन लागत बा लेकिन काम आसान नइखे.\n20 लाख लोग के रोजगार कइसे मिली ?\nमणिकांत अउर महेनदरनाथ के धेयान सैकिल के ट्रिन-ट्रिन सुन के भंग हो गइल. पीछा देखले तs उमाकांत सैकिल पs बइठल लउकले. उमाकांत कहले, का माट साहेब, कवना किसान अउर कवन रोजगार के बात कर रहल बानी ? मास्टर मणिकांत कहले, तूं पीछा से सभ बात सुनत आवत रहs ? अरे आज बिहार बजट के बात करत रहीं. देखले रहs नूं कि बिधानसभा चुनाव में रोजगार केतना बड़ मुद्दा बनल रहे. के केतना रोजगार दिही, एकरा खातिर टेंडर अइसन बोली लागे लागल रहे. भाजपा 19- 20 लाख लोग के रोजगार देवे का बादा कइले रहे. एही से आज बजट में एकरा खातिर घोषणा कइल गइल. उमाकांत तनी मुस्का के कहले, का रउआ एतने से खुश हो गइनी ?\n24 लाख लोग आइल रहे बिहार, केतना मिलल रोजगार ?\nउमाकांत कहले, इयाद करीं जब लौकडाउन के समय अपरिल- मई में लाखों मजदूर दोसरा राज्य से बिहार आइल रहन. मोटामोटी 23-24 लाख लोग के आवे के बात कहल गइल रहे. ओह घरी सरकार कहले रहे कि अब केहू के बाहर जाये के जरूरत नइखे. सभ केहू के बिहार में ही रोजगार दिहल जाई. जेकर जइसन हुनर बा ओकरा वइसन काम मिली. लेकिन भइल का ? जइसही लौकडाउन खतम भइल बिहार के लोग फेन ट्रेन-बस में भर-भर के दोसरा राज्य में कमाये जाए लगले. अबहीं उत्तराखंड के जलपरलय में बिहार के केतना मजदूर लोग के मारे जाये के खबर मिल रहल बा. अगर बिहार में रोजगार मिलल रहित तs कम से कम एह लोग के तs जान बांच सकत रहे.\nकिसान के अमदनी कइसे होई दोगिना ?\nमहेनदरनाथ कहले, उमाकांत बेलकुल बाजिब बात कर रहल बाड़े. किसान के अमदनी कइसे दोगिना होई ? अक्टूबर में हमनी के 40-50 रोपेया किलो आलू खरीद के खइनी जा. अब जब किसान के आलू तइयार भइल तs ओकर भाव हो गइल 10 रोपेया किलो. जोजना बनावे में कवनो कमी नइखे, लेकिन ओकर फैदा कइसे मिली, एह बात पs कबो ईमानदारी से बिचार ना होखे. वित्त मंत्री तारकिशोर जी के शायरी सुने में तs निमन लागल लेकिन ई बताईं सभे कि कबो आज ले समुंदर पियासल अदिमी भिरी आइल बा ? ई कबि लोग के सोंचावट हो सकेला लेकिन गरीबी के मार से जूझ रहल गांव के किसान कइसे भरोसा करिहें. बिहार सरकार के कहनाम बा कि राज्य के लोगन के औसत आमदनी बढ़ल बा. लेकिन प्रति व्यक्ति आय में बिहार अभी देश में बहुत पीछा बा. देश के प्रति व्यक्ति आय, बिहार से तिनगुना अधिक बा. तब कइसे कहल जाव कि बिहार विकास कर रहला बा. एहिजा आज ले कल-कारखाना ना खुलल तs रोजगार कहां से मिली ?\nमहंगाई के मार\nहटिया में गाजर साव तेल में छानल गुरहा जिलेबी को दोकान लगावत रहन. पकौड़ी, समोसा भी ऊ करुए तेल में बनावत रहन. हटिया के दिन उनका दोकान पs रेलम-ठेल लागत रहे. मास्टर मणिकांत गाजर साव के दोकान पs पहुंचले तs देखले के गांहक साथे जिलेबी के भाव खातिर हुज्जत होत रहे. गहंकी अनराजी में कहले, पहिले अस्सी रोपेया किलो जिलेबी मिलत रहे, अब कहिया से सै रोपेया हो गइल ? लूट मचवले बाड़s लोग ? गाजर साव कहले, एह भीड़ काहे किचकिच कइले बाड़s ? पिछिला महिना में करुआ तेल एक सौ दस रोपेया किलो रहे, अब एक सौ चालीस –पैंतालिस हो गइल बा. 80 रोपेया में पोसाई खाई ? पइसा कम बा तs कमे लs, झंझट काहे कइले बाड़s ?\nका खाईं, का परहेज करी ?\nमास्टर मणिकांत के देख के गाजर साव कहले, देखsतानी नूं माट साहेब, महंगी के हाल बा ? मास्टर मणिकांत कहले, आम अदिमी के जरूरत के चीज के भाव अकाश छूअले बा. पिछला छह महीना में करुआ तेल के भाव किलो पs 50 रोपेया बढ़ गइल बा. तीसरा लौकडाउन ले करउआ तेल 90 से 95 रोपेया किलो मिलत रहे. लेकिन साल बितत-बितत रेट 110 रोपेया पहुंच गइल. अब तs एकर भाव 130-144 रोपेया पहुंच गइल बा. जइसन कंपनी वइसन दाम. बिधानसभा में भी महंगाई के मुद्दा बनावल गइल. कांग्रेस विधायक शकील अहमद खान अउर अजीत शर्मा तs महंगाई के रेटलिस्ट पs पोस्टर बना के बिधानसभा पहुंचल रहन. मास्टर मणिकांत झोरा देखा के कहले, देख लs पियाज के भाव में कइसे आग लागल बा. अस्सी-नब्बे से 30-35 भइल, अब फेन 60 रोपेया किलो बेचाए लागल. ई महंगाई पs कइसे लगाम लागी, एकर जबाबदेही तs सरकारे पs बा. मास्टर मणिकांत पहिले बजार आवस तs आधा किलो जिलेबी किनस. लेकिन आज पावे भर के ठोंगा बन्हवा के घरे चल देले. (लेखक अशोक कुमार शर्मा जी वरिष्ठ स्तंभकार हैं.)


बुध, १७ नवम्बर – टटका खबर\nबुध, १७ नवम्बर\nकुर्बानी आ प्रेम के पर्व बकरीद आजु पूरा देश दुनिया में धूमधाम से मनावल जा रहल बा. बिहार यूपी में एह मौका पर शान्ति व्यवस्था बनवले राखे खातिर आ नमाजियन के सुविधा खातिर खास इन्तजाम कइल गइल बा. हर जगह प्रशासन चउकस बा. सिवान आ दरभंगा में डेढ़ डेढ़ सौ से बेसी मजिस्ट्रेटन के तैनाती कइल गइल बा काहे कि ई दुनु जगहा बहुते संवेदनशील हऽ. चुनाव का मौका पर कवनो गड़बड़ी ना होखे देबे खातिर सरकार कुछ अधिके सजग बिया.\nदिल्ली के लक्ष्मीनगर इलाका में एगो पंचमंजिला मकान के ढहला से छियासठ लोग के मौत आ कई दर्जन लोग के घवाहिल होखे के खबर बा. दिल्ली सरकार का तरफ से मरेवालन के दू लाख, गम्हीराह घवाहिल के एक लाख, आ साधारण घवाहिलन के पचास हजार रुपिया के सहायता देबे के घोषणा भइल बा. बतावल जा रहल बा कि एह दुर्घटना में मरे वालन में करीब एक दर्जन लोग बिहार के सहरसा के रहुवे जे ओहिजा कमाये गइल रहे.\nबिहार के चुनाव के छठवां आ आखिरी दौर में हर पार्टी के छोट बड़ नेता काल्हु जम के प्रचार कइलें. जदयू भाजपा का तरफ से नीतीश कुमार, राजनाथ सिंह, शरद यादव, शत्रुघ्न सिन्हा, अखिलेश सिंह, आ ललन सिंह, राजद लोजपा से लालू प्रसाद, रामविलास पासवान, रामकृपाल सिंह, कांग्रेस से ज्योतिरादित्य सिंधिया, जदसेकूलर से एचडी देवगौडा वगैरह लोग चुनाव प्रचार में लागल बा. चुनाव बीस तारीख के होखे वाला बा.\nसमस्तीपुर के हरपुर पूसा मध्य विद्यालय के प्रधानाध्यापक सह डीडीओ राम विलास पासवान के निगरानी विभाग के टीम एगो रिटायर्ड शिक्षक रामचंद्र सिंह से छह हजार रुपया के घूस लेत रंगे हाथ पकड़ लिहलसि.\nबेतिया के जमादार टोला के व्यवसायी कन्हैया प्रसाद के काल्हु हत्या कर दिहल गइल. हत्यारा बाद में भाग निकलन सँ. ओने बगहा वाल्मीकिनगर मेन रोड पर एगो बस आ मोटरसाइकिल के टक्कर में मोटरसाइकिल पर सवार तीन जने के ओहिजे मौत हो गइल.\nकाल्हु भारत के जिमनास्ट अशोक कुमार एगो इतिहास बना दिहलन जब ऊ भारत खातिर जिमनास्टिक में अबले के पहिलका पदक जीत लिहलें. ओने विरधावल खड़े के तैराकी में मेडल मिलल. तैराकी में भारत के चौबीस साल बाद कवनो पदक मिलल बा. एशियाड का पदक तालिका में भारत नौंवा जगहा पर बा. पिछला बेर दोहा में भइल एशियाड में भारत के दसवाँ जगहा रहुवे आ ओकरा खाता में दस गो स्वर्ण पदक, १७ गो रजत पदक, आ २६ गो कांस्य पदक मिलल रहे. अबकी का एशियाड में कवनो स्वर्ण पदक ना मिलला का चलते भारत नौंवा जगहा पर बा ना त सतवाँ जगहा पर रहीत.


सुप्रेरणा सिंह के मुकाबला खुद अपने से बा – Anjoria\nबेहद सादगी भरल सुन्दरता के प्रतिमा आ अपना अभिनय कला से सभके दीवाना बना देबे वाली अदाकारा सुप्रेरणा सिंह अबले दर्जनों हिट फिलिमन के हिस्सा बन चुकल बाड़ी, दक्खिन भारत के एह सफल अदाकार के कायल निर्माता, निर्देशक, टेक्नीशियन समेत दर्शको हो गइल बाड़ें. अब ओही सुप्रेरणा क मुकाबला खुद से होखे जात बा काहे कि 15 जून से बिहार में उनुकर दू गो फिलिम संगही रिलीज भइल बा दुनु में उनुकर अभिनय लाजवाब बा. एहमें एक फिल्म निर्माता-निर्देशक रमाकान्त प्रसाद के ‘जानवर’ आ दुसरकी निर्माता रितेश ठाकुर के फिल्म ‘कलुआ भईल सयान’ हवे. अब सुप्रेरणा सिंह के चाहे वाला एह में अझूराइल बाड़ें कि पहिले कवन फिलिम देखल जाव.\nसुप्रेरणा सिंह के अउरीओ कई गो फिलिम रिलीज का तइयारी मे बाड़ी सँ जवना में ‘गज़ब सीटी मारे सैयां पिछवारे, ‘राम रहीम के नाता’, ‘हिम्मत वाला’, ‘ज्वाला’ आ ‘दलाल’ वगैरह के नाम शामिल बा.\nइंतज़ार करीं ‘बिगुल’ बाजे के


अपना जनमदिन पर हैदर काजमी के रंगबाजी लउकल – Anjoria\nसिनेमा भोजपुरी के रियल रंगबाज अभिनेता हैदर काजमी 15 नवम्बर का दिने पटना में एगो मजगर पार्टी दिहलन जवना में खास लोग आ पत्रकार शामिल भइलें. हैदर काजमी के ई जनमदिन के पार्टी रहल बाकिर पहिले से केहू के बतावल ना गइल रहे.\nपटना के एगो शानदार होटल में पार्टी दिहल रहे. आ पार्टी में चहुँपला का बादे लोग के पता चलल कि ई हैदर के जनम दिन के पार्टी ह. पार्टी मना के अगिला दिने हैदर मुंबई लवटि अइलें. एह तरह हैदर देखा दिहलन कि अपना दोस्त आ प्रशंसकन ला हैदर कइसन रंगबाजी देखा सकेलें. ई देख सबे कहत बा कि जवाब नइखे हैदर काजमी के.


बेगानी शादी मे अब्दुल्ला दीवाना – भोजपुरी साहित्य सरिता\nका जमाना आ गयो भाया , “बेगानी शादी मे अब्दुल्ला दीवाना” कूल्ही ओर फफाये लागल बाड़न सs। पतरी पर छोड़ल खइका खइला के बाद जइसे कुकुर अइठत चलेलन सs, ओइसही इहवों ढेर लोग चल रहल बाड़ें । का कहीं महाराज , दोकान – दउरी बन्न होए के अपसगुन देखाए लागल बा । फेर त “उपास भला कि पतोहू के जूठ” , जियल जरूरी बा त पतोहिया क जूठवों के साफ आ मीठ बुझही के परी नु । खइला के बाद पतोहिया के गोड़वों पुजही के परी नु । पुजाइयो रहल बा । ओकर त असवारी भेज के , दुवरे बोलवा के , माथो चुमा गइल । पाता नाही कनवाँ मे का का फुंकाइल होई , के जानत बा । जइसे बरात मे बजनिहा नाचेलन, ओइसे इहवों कुछ लोग नाच रहल बाड़े । ऊ त सभे ले ढेर लहालोट होके नाच रहल बा , जवने के माथे मउर चढ़े के आज ले साइतो ना देखाइल । अब चाहे शंकर जी के बेल पत्तर चढ़ाई भा कवनों गुरुद्वारे जाके माथा टेकीं चाहे कवनों मजार पर अरदास करी, माथे मउर चढ़ल मोसकिले बा । जेकर पलिवार जिनगी भर कटुवई कइलस, भला ओकरे माथे मउर, ना बाबा ना । के भाड़ी आपन कनिया , केहू ना । जेकरे गोड़तार आ मुड़हर के पता नइखे, बतावा भला ! उहे मसहरी साले आ गइल । फेर त साइत बनले बनल बा ।\nसुने मे आवता कि कुछ लोग कुचिला के खेती करे जा रहल बाड़ें । उ लोग खेती जोग जमीनों देख लेले बा । दू कियारी मे उगा के सवादो ले लीहले बाड़ें । फेर त अब 100 बीगहा मे पौदीना के जगहा कुचिले उगावे के परयास मे अनथक लागल बाड़ें । जेकर मुखिया आलू के करख़ाना लगा सकेला , फेर बताईं उ कुचिला काहे नाही उगा सकत । भरम मे मति आईं सभे, इहवाँ नीमन काम , नीमन मनई , नीमन सोच के मुड़ी पर सजावे के रेवाज़ बिला गइल बाटे । रहल होई कबों – कवनों जुग मे ,बाकि एह जुग मे त नइखे । एगो संतोष के बात जरूर लउकत बा कि कुछ लोग एह बात से खुस हो रहल बा कि फलाने के ओरवानी मे दुगो चुवना हो गइल ,एहमे अपने उधिआइल मड़ई के दरद भूला गइल बा । दोसरा के चुवना निहार के खुस होखे वालन के बुद्धि पर बलिहारी जाये के मन करता बाकि आपन बुद्धि उनका एह खुसफहमी पर तरस खाता ।\nबगेदना इहे कुल्हि बतिया सोचत आ अकेलही बरबरात पाड़ें बाबा के पान के दुकानी पर चहुंप के अचके ठठा के हँसे लागल । एतना ज़ोर से हँसलस कि अगल – बगल ठाढ़ लोगन के पूछही के परि गइल कि “का बात ह बगेदन ?”, कवना बाति के सोच के हेतना ज़ोर से हँस रहल बाड़ा ? फेर बगेदन भगेलू चच्चा के कहलका बतावे लगने – “ एह घरी बजार मे एगो अइसन फोटो आइल ह , जवना के देखवले के बाद लोगन के बोल के माफी मांगे के जरूरत खतम हो गइल बा” । ई सुनते उहवाँ सभे लोग ठठा के हँसे लागल ।\nजब हँसी रुकल त पांडे बाबा पान लगावत – लगावत बाति लोक लीहले । सुना लोगिन “सुरूज़ के ओरी मुँह कइके जे थूकेला , उ थूकवा ओकरही मुंहे पर गिरेला” । हेतना सोझ बात नाही बुझात बा , फेर त फोटो देखइबे करी लोग । जब लइका सुघ्घर आ तेज होखेला भा एकदम्मे बकलोल , दूनों हाल मे , त लोग बाग कहेलन कि पता लगावे के चाही कि “जब ई लइका जब गरभ मे रहे त एकर महतारी ,का – का खइले रहे” । एक जमाना रहे कि एगो पलिवार के लोग कुरसी के गरांटी होत रहले अपने पाटी खाति , गरांटी त अबहियों बा , बाकि दोसरा के पाटी खाति । अइसनके देख सुन के पुरनिया कह गइल बाड़ें कि “ पूत जनमलें लोलक लइया, बोवें धान पछोरे पइया ” । पाड़ें बाबा के एक बेर फेर से सुनके सभे केहू जमके ठहाका लगावे लगल ।\nहमनी के देश मे कबों – कबों एगो आउर बेमारी उपरियाए लागेले । अरे उहे बेमरिया जवने के तीसरकी बेमारी क़हल जाला । जब ई बेमारी भा एकर बाति सुनाये लागे , त बूझ लेंही कि चुनाव नगिचा आ रहल बा । तीसरकी बेमारी के बात एह बेरी होत त बा , बाकि तनिक अलग हट के । हर बेरी के तरे उहे छतरी राखे के कवायद से इतर बात हो रहल बा । एदी पारी छतरी के रंग बदले के सुनगुन आ रहल बा । सत्ता लोलुपता आउर आपन बाउर करम ढाँके तोपे के खटकरम के चलते अगिली पछिली कूल्ही बातन से किनारा करत त देखात बा लोग , बाकि क दिन बदे अबही कहल ना जा सकत बा । ई वाला गोबाड़ा पहिलहूँ फुलावल गइल रहल , हाला मचल , कुरसी मिलल , बाकि सबके ना । अब जेकरा ना मिलल ,उहे लोग गोबाड़ा मे छेद क के फोड़ दीहने । फेर से लोग चकती लगावता , हावा भरता , गोबाड़ा फुलावता आ अपने अपने खलित्ता मे सुम्मी लीहले बा । कS दिन तलक ई गोबाड़ा फुलल रही , हमरा नइखे पता , रउरो के ना मालूम होखी। फेर रउवो देखीं , हम त देखिये रहल बानी ।\nभड़ास• जयशंकर प्रसाद द्विवेदी


खबर भोजपुरी में (सोमार, 19 जनवरी 2015) – टटका खबर\nखबर भोजपुरी में (सोमार, 19 जनवरी 2015)\n(अतवार, 18 जनवरी के खबर)\nसूचना प्रसारण मंत्री अरुण जेटली मीडिया से सनसनी फैलावे आ मीडिया ट्रायल चलावे से गुरेज करे के सलाह दिहलन. कहलन कि बड़को मामिलन में निजता के गोपनीयता राखे के चाहीं. साथही इहो कहलन कि सुरक्षा कार्यवाहियन के जीवंत प्रसारण पर रोक लगावे पर विचार कइल जात बा काहें कि एहसे देश के सुरक्षा खातिर कई बेर खतरा बढ़ जाला. मीडिया के जिम्मेदारी से एह सब पर सोचे के चाहीं. जेटली नई दिल्‍ली में न्‍यूज ब्रॉडकास्‍टर्स एसोसिएशन के बोलावल ‘मीडिया की स्‍वतंत्रता और उत्‍तरदायित्‍व’ विषय पर न्‍यायमूर्ति जे.एस. वर्मा स्‍मारक व्‍याख्‍यान में बोलत रहलन. कहलन कि अब मीडिया पर सेंसरशिप लगावल मुश्‍किल हो गइल बा आ रोक लगावे के दिन नइखे रह गइल.\nबदायूं जिला के उझानी थाना के एगो सिपाही के बर्खास्‍त कर दिहल गइल बा. ओकरा पर आरोप बा कि एगो सतरह बरीस के लईकी का साथे कुकर्म कइला का बाद ओकरा के थाना के छत से नीचे फेंक दिहलस. घाहिल लईकी के इलाज बरेली के अस्‍पताल में चलत बा.\nजम्‍मू-कश्‍मीर में बारामूला जिला के सोपोर में सुरक्षाबल से मुठभेड़ में जैश-ए-मोहम्‍मद के दू गो आतंकियन के मार गिरावल गइल बा,\nपिछला बेर आआपा के विधायक जीतल विनोद कुमार बिन्नी अतवार का दिने भाजपा में शामिल हो गइलन. कहलन कि पार्टी जवने जिम्मेदारी सँउपी तवन पूरा करीहें. चुनाव जीतला का बाद केजरीवाल से मनभेद का चलते बिन्नी आआपा गोल छोड़ चुकल रहलें.\nभारत एह बात से इन्कार कइले बावे कि कोलम्बो में तैनात ओकर एगो अधिकारी के श्रीलंका प्रशासन निकाल बाहर कइले बावे, कहलन कि एह अधिकारी के नियमित तबादला तीन साल पूरा भइला का बाद कइल गइल. मीडिया में खबर बा कि ई अधिकारी राजपक्षे के हरावे के षडयंत्र करे में शामिल रहुवे आ एही चलते इनका के चुनाव से पहिले निकाल बाहर करवले रहुवे.\nबांग्‍लादेश में पिछला6जनवरी से लगातार बवाल हो रहल बा. अतवारो का दिन ढाका में संसद परिसर का नियरा एगो बस में आग लगा दिहल गइल जवना से चार गो छात्रा झँउस गइली सँ. पेट्रोल बम फेंक के ढाका बरिसाल रोड पर एगो ट्रक ड्राइवर के मार दिहल गइल. ओहिजा के विपक्ष लगातार चक्काजाम करावे में लागल बा. बांगलादेश सरकार देश में मैसेज सेवा के रोक दिहले बिया.\nमथुरा जेल में दू गो गिरोहन का बीच भइल गोलीबारी में एगो कैदी के मरइला आ दू गो के घवाहिल भइला का बाद जेल अधीक्षक, एगो जेलर, एगो थाना प्रभारी आ आठ गो सिपाहियन समेत कुल 16 जने के निलंबित कर दिहल गइल बा.\nमेलबर्न में तिकोनिया क्रिकेट सीरिज में अतवार का दिने भइल मैच में ऑस्ट्रेलिया भारत के चार विकेट से हरा दिहलस. ई ओकर लगातार दुसरका जीत रहल एह सीरिज में.\nदक्षिण अफ्रीका के कप्तान ए बी डिविलियर्स आज जोहानिसबर्ग में महज 31 गेंद पर शतक लगाके एकदिना अंतरराष्ट्रीय क्रिकेट में सबसे तेज पचासा आ सैकड़ा के नया विश्व रिकॉर्ड बना दिहलन.\nउत्तर प्रदेश गिरोह बंद अउर समाज विरोधी क्रियाकलाप निवारण संशोधन अध्यादेष 2015 के अतवार का दिने राज्यपाल जारी क दिहलन. एह पर राष्ट्रपति के मंजूरी लिहला का बाद राज्य सरकार राज्यपाल का लगे भेजले रहुवे.\nबिहार जदयू के भितरी कलह बढ़ले जात तबा. अतवार का दिने जदयू के प्रदेश अध्यक्ष वशिष्ठ नारायण सिंह आ लोक स्वास्थ्य अभियंत्रण मंत्री महाचन्द्र प्रसाद सिंह समेत अनेके नेता जदयू के अधिकृत बोलतुआ अजय आलोक के आलोचना कइले. एह बीच भाजपो के लोग एह मामिला में रस लेबे लागल बा. सुशील मोदी कहलन कि सब कुछ नीतीश का इशारा पर होखत बा आ उनुका से महादलित मुख्यमंत्री बरदाश्त नइखे होत. गिरिराज सिंह कहलन कि माँझी सरकार के गिरे ना दिहल जाई. त रालोसपा के राष्ट्रीय अध्यक्ष आ केन्द्र सरकार के मंत्री उपेन्द्र कुशवाहा कहलन कि राजद आ जदयू के मिला दिहलो पर एनडीए के कवनो फरक नइखे पड़े वाला.\nपूर्वांचल में अतवारो का दिन गलन वाली जाड़ के दौर जारी रहल आ मौसम विभाग के कहना बा कि हालात कुछ दिन अइसने बनल रहे के अनेसा बा. कनकनी वाला पछुआ हवा का चलते बिहारो में जाड़ के प्रकोप बनल रहल बा. मौसम विभाग के कहना बा कि अबहीं हफ्ता भर पछुआ चलत रहे के अनेसा बा.


नेता बने के सोचले छोड़ दिहले रामचेला – Anjoria\nअक्टूबर 9, 2011 भोजपुरी, लस्टम पस्टम\nजबसे तरह तरह के घोटाला के केस में नेता लोग दनादन जेल जाये लागल तबसे रामचेला बड़ा मायूस हो गइले. मुँह सड़ल आम अस बना लिहले आ चेहरा ओल अस लटका लिहले. बाबा लस्टमानंद के बड़ा माया लागल. लगे जा के पूछले, का हो रामचेला, बड़ा उदास लागऽतारऽ ?\nरामचेला कहले, जान जा बाबा तहरा से कहऽतानी, अब हम कवनो आईडिया पर काम ना करब. एक दमे रिटायर ले लेब.\nबाबा चउँकले, अरे रिटायर लेबे के कवन बाति बा, तूं नोकरिये कब कइलऽ ?\nरामचेला गरमा गइले. कहले, बाबा सोच समुझ के बोलऽ. आईडिया सोचल आ ओह पर काम कइल का काम ना हऽ ? अब हम ओहू पर काम ना करब.\nबाबा पूछले, कवन आईडिया रहे हो ?\nसोचत रहीं कि नेता बन जाईं. कमाई के सोता फूटि जाई आ बाकी जिनिगी चैन से काट लेब. लेकिन घोटाला के नतीजा देखि के सब कुछ तियाग देवे के मन करत बा.\nअरे भाई, राजनीति में त ई सब चलत रहेला, एह में मायूस ना होखे के चाहीं. आ मैदान में कतना बूढ़ बूढ़ नेता लोग जमल बा, कई लोग जेलो में बा. त ऊ लोग के कवनो फिकिर नइखे आ तूं त ऊ लोग से नया बाड़ऽ. तनि मुड़िया में के बार पाकल बा आ बाकी जवन बार बा से पाके खातिर लालायित बा. अउर तोहरा में कवन कमी बा ?\nरामचेला उदास हो गइले. कहले, बाबा इहे तहरा मे एगो कमी बा, तूं हमेसा गलत समय पर गलत बात बोले लऽ. इहां बात नया जवान आ बूढ़ के नइखे. बात बा जनता के. ई जे जनता बिया नू ओकर कवन ठेकान. दक्खिन में देखऽ ए॰ राजा के का हाल हो गइल. अपने त गइबे कइले, करुणा चाचा के बेटियो के जाये के पड़ल. ऊ लोग के सब कइल धइल चउपट हो गइल.\nबाबा कहले, त तूं इमानदारी से काम करीहऽ.\nका कहलऽ बाबा ? ई उमिर में हम काम करब. सोचनी कि नेता बन जायेब, पइसा आ पावर दुनु रही. तनी एश क लेब, विदेश घूमि लेब. लेकिन ई सब सपना खतम हो गइल. बुझात बा कि भगवान बे बिदेशे गइले हमरा के उठा लीहें.\nअर्थ बा त समर्थ बा ना त बेअर्थ बा\n3 thoughts on “नेता बने के सोचले छोड़ दिहले रामचेला”\nअक्टूबर 9, 2011 को 5:48 अपराह्न पर\nअक्षर के रंग त उहे बा जवन बाकी हिस्सा मे बा.\nअंगरेजी के कम प्रयोग का बारे में मजबूरी बा. साफ्टवेयर वर्ड प्रेस के अंगरेजी में बा एहसे अंगरेजी त लउकीहें के बा. ओकरा के हिन्दी भा भोजपुरी करे का फेर में कहीं सगरी बाते मत बिगड़ जाव एकर डर लागेला.\nतिसरकी बात ई कि दाहिना तरफ वाला कॉलम अकेला लेख से हटा दिहल गइल बा. मुख्य पृष्ठ पर अबहियो मौजूद बा. एकर मकसद बस अतने बा कि पन्ना खुले में कम से कम समय लागे.\nअक्टूबर 9, 2011 को 6:58 अपराह्न पर\nलिखत समय हल्का रंग लउकता, ओकरे बारे में कहनी ह। अब मुख्य पन्नवा त बन्हिआ लागता। रंग हरिअर से बदल बदल के देखीं, जइसे भूअर, बुलू आदि। अँजोरिया हमरा ब्लाग के डैशबोर्ड पर लउकेला, ऊँहाँ से सीधे नाया लेख पर आ जानी। बाकिर पता ना चली के का लिखल। एकर कवनो खास जरूरत नइखे। बाकिर ठीक लागेला। वर्डप्रेस ब्लाग बा हमार, ओमें भाषा बदलला से कवनो असर ना पड़ी, हमरा खयाल से। एक बेर बदल के प्रिभिऊ देखल जा सकेला। …धन्यवाद रउरा के जे हमरा बात पर ध्यान देतानी।\nअक्टूबर 9, 2011 को 5:31 अपराह्न पर\nखयाल ठीके बा…\nहँ, सम्पादक जी, टिप्पणी के अक्छर के रंग, अंग्रेजी के कम प्रयोग आ बगल में दहिने टिप्पणी लउकत रहल हS, तवनो पर ध्यान दीं।


भोजपुरी पट्टी के खबर (मंगल, 17 मार्च 2015) – टटका खबर\nMar 17, 2015 News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान\nइलाहाबाद जिला न्यायालय में दरोगा से अझुरइला का चलते भइल वकील के हत्या का खिलाफ देश भर के वकील विरोध दिवस मनवले सोमार का दिने आ बिहार यूपी के अदालतन में कतहीं कवनो काम ना हो पावल. एह लोग के शिकायत बा कि गोली मारे वाला दरोगा के हीरो काहे बनावल जात बा. आ माँग करत बा लोग कि मराइल वकील के परिवार के आधा करोड़ रुपिया हरजाना में दिहल जाव.\nभोजपुरी गायक विकास के परिवार समेत जान देबे का मामिला में पुलिस के कुछ सुराग हाथे लागल बा. विकास के बाप रक्सौल में टाटा सूमो आ बोलेरो चलवावत रहलन आ रसूखदार हो गइल रहले. बाकिर कवनो बात खातिर रक्सौल के एगो आदमी उनका परिवार के बन्हक बना के एक दिन ले रखले रहुवे जवना का बाद संतोषे तय कइले रहुवन परिवार समेत जान दे देबे के. अब पुलिस एह मामिला में कुछ लोग के आत्महत्या खातिर उकसवला का आरोप में मुकदमा दर्ज करे वाली बा.\nगोरखपुर में राज्यपाल के आवे से पहिले एयरपोर्ट से इंजीनियरिंग कालेज, सर्किट हाउस, मेडिकल कालेज समेत विश्वविद्यालय इलाका के सड़कन के दुरुस्त करावल गइल बा. मोहद्दीपुर से मेडिकल कालेज ले सड़क का किनारा के कब्जवले दुकान गुमटियन के हटा दिहल गइल बा. एह कार्यक्रम का चलते मंगल का दिने शहर के ट्राफिको बदलल रही आ बाहर से आवे वाला गाड़ियन के रूट बदल दिहल गइल बा.\nगाजीपुर के सकलेनाबाद में सोमार का सबेर में बैंक का सोझा एगो शराबफर्म के कर्मचारी के गोली मार के ओकरा लगे से 28 लाख रुपिया लूट लिहल गइल. अस्पताल ले जाए का राह में ओह कर्मचारी के मौत हो गइल.\nसुप्रीम कोर्ट के निर्देश का चलते बलिया के रसड़ा में होखे वाला उपचुनाव के टार दिहलसि चुनाव आयोग.\nबलिया के मनियर के एगो नवही के मौत बलिया छपरा रेलखंड पर माधोपुर क्रासिंग का लगे ट्रेन से कटा के हो गइल. कुछ लोग के कहना बा कि ऊ ट्रेन आवत देख ओकरा सोझा कूदल रहे.\nदेवरिया के कई इलाकन में ठनका गिरला से तीन लोग के घवाहिल होखे के खबर बा. एगो नवही के हालत नाजुक देखत ओकरा के गोरखपुर मेडिकल कालेज भेजल गइल बा.\nदेवरिया के गढ़रामपुर के एगो आदमी के मौत सड़क हादसा में सोन्हुला रामनगर के नियरा हो गइल.\nगाजीपुर सिटी से वाराणसी सिटी टीसन का बीच चले वाली डीएमयू ट्रेन के सोमार का दिन से शुरुआत हो गइल. पहिला दिने महज डेढ़ सौ लोग टिकट कटावल एह ट्रेन खातिर.\nगाजीपुर के सुहवल इलाका के इजरी गांव में सोमार का दिने करेंट लगला से पचपन बरीस के एगो आदमी के मौत हो गइल. दुपहरिया में बरखा से बचावे खातिर अपना मवेशियन के टीन शेड में करत घरी ओहिजा लटकल तार से सट गइल रहले.\nबलिया में ठनका गिरला से दू जने के झँउसे के खबर बा. एगो घटना मँझौवा में भइल आ दुसरका फेफना में.\nमंगल का दिने गोरखपुर के इस्लामिया कालेज के प्रबंधक राशिद कमला सामानी के घरे होखे वाला शादी समारोह में शामिल होखे दिल्ली जामा मस्जिद के शाही इमाम अहमद बुखारी आवे वाला बाड़न.\nगोरखनाथ ओवरब्रिज का नीचे सोमार का दिने एगो नवही मोटर साइकिल से आइल आ बाइक खड़ा क के टहले लागल. कुछ देर बाद जब एगो ट्रेन आइल त ओकरा सोझा कूद के जान दे दिहलसि.\nदू दिन पहिले चौरीचौरा इलाका में भइल एगो बूढ़ के हत्या का मामिला में ओकरा दू गो बेटन के पुलिस गिरफ्तार कर लिहले बिया. दुनू बतवले सँ कि बुढ़ऊ परिवार के सगरी जमीन बेदे के सौदा कर लिहले रहले आ जमीन बेचइला का बाद ऊ लोग सड़क पर आ जाईत. एही चलते उनका गरदन में रसरी कस के मुआ दिहले सँ.\nजौनपुर में सोमार का दिने कई जगहा ठनका गिरला से एगो नवही आ एगो गाय के मौत हो गइल.\nवाराणसी में काशी के परंपरा निबाहत 17 मार्च मंगल का दिने बुढ़वा मंगल मनावल जाई. एह ला अस्सी घाट का सोझा गंगधार पर 14 गो बजड़ा सजावल जाई.\nबक्सर के सोवां गाँव में सोमार का दिने ठनका गिरला से स्कूल का लगे लागल ट्रांसफार्मर जर गइल. संजोग से ओह बेरा ओकरा अगल बगल केहू रहुवे ना एहसे केहू घवाहिल नइखे भइल.\nसुगौली-मझौलिया मेन रोड पर राजघाट पुल का नीचे सोमार का दिने एगो नवही के लाश मिलल जवना के गरदन पर रसरी के निशान बनल बा. लागत बा कि ओकर गला दबा के मुअवला का बाद पुल से नीचे फेंक दिहल गइल.\nभोजपुर जिला के बड़हरा इलाका के मनीछपरा गांव में अतवार देर रात एगो विधवा के लाश गाँव के बधार में मिलल. लागत बा कि ओकर गरदन दबा के जान ले लिहल गइल बा. हत्या के कारण अबहीं पता नइखे चलल.\nआरा के चरपोखरी इलाका के मानसागर गांव में अपना औरत के जहर खिया के मुआवे का आरोप में पुलिस ओह आदमी के गिरफ्तार कर लिहले बिया.\nमोतिहारी के छतौनी चौक पर सोमार का सबेरे एगो सेंट्रो कार पांच जने के कचार दिहलसि. बाद में ड्राइवर कार छोड़ के भाग निकलल. दू गो घवाहिलन के हालत बहुते नाजुक बा. पुलिस कार जब्त क के ओकरा मालिक आ ड्राइवर का बारे में पता लगावत बिया.\nगोपालगंज के बरौली इलाका के सोननरसा गाँव का लगे अतवार का दिने एगो मोटरसाइकिल सवार डाइवर्सन से टकरा के उलट गइल. एगो सवार के ओहिजे मौत हो गइल जब कि दुसरका घवाहिल हाल में अस्पताल में भरती करावल गइल बा.\nदेश दुनिया के खबर भोजपुरी में (मंगल, 31 मार्च 2015)\nउत्तर प्रदेश भोजपुरी पट्टी राजनीति


खुद्दार सीमा सिंह – Anjoria\nफरवरी 8, 2012\nभोजपुरी फिल्मों की डांसिंग क्वीन सीमा सिंह के डांस ब्लास्ट नजर आई आदि शक्ति इंटरटेनमेंट के प्रस्तुति भोजपुरी फिल्म ‘खुद्दार’ में. एहमें सीमा सिंह के डांस परदा पर बिजली गिरावत लउकी.\nसीमा सिंह के एह फिल्म के निर्देशक हउवे रवि सिन्हा. एक्शन स्टार विराज भट्ट आ मोनालिसा अउर कोमल ढिल्लन के मुख्य भूमिका बा. साथ में माया यादव, अली खान आ अवधेश मिश्रा खास भूमिका में बाड़े. मधुर संगीत राजेश गुप्ता के, गीत कमल किशोर राजू आ चन्द्रभूषण तिवारी के.\nनिर्देशक रवि सिन्हा के मुताबिक ‘खुद्दार’ एगो समहर मनोरंजन वाली फिलिम होखी. एकर रिलीज फरवरी में कइल जाई.


वाराणसी में 25 हजार के इनामी बदमाश धराइल – टटका खबर\nवाराणसी में 25 हजार के इनामी बदमाश धराइल\nवाराणसी, 12 अप्रैल (वार्ता). वाराणसी के सारनाथ इलाका से बुध का राति पुलिस मुठभेड़ का बाद एगो 25 हजार रुपिया के इनामी बदमाश गिरफ्तार कइल गइल जबकि ओकर एगो संघतिया फरार होखे में सफल रहल.\nपुलिस सूत्र बतवलें कि अपराध शाखा स्थानीय पुलिस के मदद से सिंहपुर गांव में मुठभेड़ का बाद रामबाबू यादव के गिरफ्तार क लिहलसि जबकि ओकर संघतिया आ 12 हजरिया बदमाश दीपक वर्मा उर्फ दीपक सेठ मौका से भाग निकलल. दुनु तरफ से करीब 25 राउंड फायरिंग भइल. एगो गोली राम बाबू का गोड़ पर लागल आ ऊ ओहिजे ढिमला गइल जवना का बाद पुलिस ओकरा के गिरफ्तार क के दीन दयाल उपाध्याय अस्पताल में भर्ती करवले बिया.\nबदमाशन के फायरिंग में अपराध शाखा के प्रभारी विक्रम सिंह पर चलावल गोली उनुका बूलेट फ्रूफ जैकेट पर लाग के रहि गइल.\nगिरफ्तार बदमाश रामबाबू यादव कोतवाली इलाका के मध्यमेश्वर मोहल्ला के वासी ह आ ओकरा पर पार्षद मनोज यादव पर जानेलवा हमला करे समात अनेके संगीन मामिला दर्ज बा. ओकरा लगे से एगो पिस्तौल, लूटल मोटरसाइकिल आ मौका से आधा दर्जन खाली कारतूस बरामद भइल बा.


पाती के नयका अंक – Anjoria\nखबर चौपाल पुस्तक चर्चा साहित्य\nजून 15, 2011 पाती\nभोजपुरी दिशाबोध के पत्रिका पाती के नयका अंक रउरा लोग का सेवा में पेश बा. भोजपुरी साहित्य के पत्रिका “पाती” के भोजपुरी जगत में आपन एगो अलगे सम्मानजनक जगहा बा. हर अंक में एक से बढ़ के एक पढ़े लायक सामग्री मिलेला. पाती के कुछ पुरनका अंक शोध करेवालनो खातिर अमूल्य बा. अँजोरिया के हमेशा से कोशिश रहेला कि भोजपुरी के बढ़िया साहित्य रउरा लोग के परोसल जा सके आ पाती के अंक नियमित रूप से पेश कइल जा रहल बा.\nभोजपुरी प्रकाशन के आपन एगो सीमित दायरा बा जवना से बाहर निकले खातिर, पूरा दुनिया में अपना प्रकाशन के चहुँपावे खातिर अँजोरिया हमेशा से सभका खातिर मौजूद बा. जे भी प्रकाशन अपना पत्रिका भा पुस्तक के बिना कवनो शुल्क दुनिया भर के भोजपुरी प्रेमियन तक चहुँपावल चाहे ऊ एकर सेवा ले सकेला. बस अपना प्रकाशन के पेजमेकर फाइल अँजोरिया के इमेल से भेज दीं आ तुरते राउर प्रकाशन पुरा दुनिया में उपलब्ध हो जाई.\nअगर रउरा जानकारी में कवनो भोजपुरी प्रकाशक बाड़े त उनुको के एह बाति के जानकारी दे दीं.


बिहार के राजनीति में जातिवाद- कतना पुरान ह इ रोग , Bihar election results2020 how old is cast politics in bihar – News18 हिंदी\nबिहार में जातिवाद के इतिहास बा?\nबिहार के राजनीति के चर्चा होते सुने वाला जातिगत समीकरण के बात करे शुरु क देला. वइसे इ रोग दूसरा जगहो प बा, लेकिन बिहार में कहि देला लोग कि वोट आ रिश्ता त जतिए में होई. आखिर इ जाति के राजनीति राज्य में कब से आइल.\nLast Updated : November 10, 2020, 13:15 IST\nBihar Liquor Ban: बिहार शराबबंदी कानून में होगा बदलाव? कानून मंत्री ने यह कहा\nहमरा गाँव में लगभग 29 गो जाति बा. 1993 में जब अपना गाँव के बायोग्राफी लिखनी त हमरा अंदर के कवि ओह घरी कुछ बेसिए मुखर रहे आ एह 29 गो जाति लोग के कुछ एह तरे कविता में छन्द में बान्ह देलस.\nअहीर, गोड़, नोनिया, बनिया, डोम, दुसाध, चमार,\nभर, भांट, कमकर, कुर्मी, बरई और लोहार\nततवा, तेली, तियर, बीन, नट, कोइरी, कोंहार\nमहापात्र, मुस्लिम, मल्लाह, धोबी और सोनार\nनाऊ, पंडित, लाला, ठाकुर ..\nउनतीस जातियों का ये झुण्ड\nसीधा, शरीफ, हुंडा तो हुंड\nकौसड़ के दर्पण में निहार\nमन बोल रहा है बार-बार\nहे कौसड़ तुमको नमस्कार !\nगाँव-जवार के लोग हमरा से ई कविता खूब सूने. तब लइका रहनी. इंटर पास कइले रही. तब ई ना पता रहे कि एह जतिये प बिहार के राजनीति टिकल बा.\nभोजपुरी में ये भी पढ़ें : का बिहार के भाग जागी?\nसाँच कहsतानी जब-जब बिहार के राजनीति के बात होला, तब-तब ओहिजा के जाति में बंटल समाज आंखि के सोझा झलके लागेला. त सवाल उठsता कि का बिहारी राजनीति में जातिवाद शुरुए से बा कि आगे चल के ई बेमारी लागल? त एकर जवाब निराशाजनके लउकेला कि ई बेमारी देश के आजादी के ठीक एक साल पहिले 1946 में बिहार में बनल पहिला सरकार के समये से बा. बिहार में ई जवन पहिला सरकार बनल ओकर मुख्यमंत्री रहले श्रीकृष्णा सिंह आ उपमुख्यमंत्री के तौर प अनुग्रह नारायण सिंह. ओह घड़ी सत्ता चाहे विपक्ष दूनों के नेतृत्व सवर्ण जाति के हाथे में रहे. हालांकि ई विश्वास कइल आज के समय में बड़ा मुश्किल लागेला कि 1952 तक बिहार देश के सबसे बढ़िया शासन वाला राज्य रहे अउर एहिजा के शासन व्यवस्था में प्राचीन मगध साम्राज्य के शासन प्रणाली के अक्स लउकत रहे. मानल जाला कि सम्राट अशोक के शासनकाल में मगध में जवन अर्थव्यवस्था रहे उ एक तरह से आजु आधुनिक उदारवादी अर्थव्यवस्था के नींव हवे. एकरा प अंतरराष्ट्रीय स्तर प ढेर कुल्ह शोध आ बहसो भइल बा. बाकिर ई दुर्भाग्य बा कि अइसन गौरवशाली इतिहास आ परंपरा के रहला के बादो आज बिहार प एगो पिछड़ा राज्य के टैग चिपकल बा.\nबिहार के पहिला मुख्यमंत्री के रूप में श्रीकृष्णा सिंह 1946 से 1961 तक लगातार एह पद पर बनल रहले. बिहार में ई समय कांग्रेस के सुनहरा समय रहे. खाली बिहारे में काहे पूरा देश में ओह समय कांग्रेस के खिलाफ कवनो ओह कद के विपक्ष रहबे ना कइल. 1961 के बाद राज्य में पिछड़ी जाति के बीच राजनीतिक सत्ता के ख्वाहिश जागे लागल आ कोइरी, कुर्मी अउर यादव जाति के लोग राजनीतिक तौर पर मुखर भइल. एही मुखरता के नतीजा रहे कि दरोगा प्रसाद राय राज्य के मुख्यमंत्री बनले, एकरा से ई भइल कि पिछड़ी जाति में जवन राजनीतिक आकांक्षा अंकुरत रहे ओकरा फले-फूले के तनी खाद-पानी मिलल. बाकिर, कांग्रेस में एगो गुट जवन रहे ओकरा प सवर्ण जाति के वर्चस्व रहे, एह से कांग्रेस के पिछड़ी जाति के लोगन में असंतोष पनपे लागल. एही समय में एगो कोइरी नेता के रूप में जगदेव प्रसाद बिहारी राजनीति के फलक प अइले. उनका नेतृत्व में शोषित समाज दल नाम से एगो पार्टी बनल हालांकि ई पार्टी बाद में जाके कांग्रेस से मिल गइल आ कांग्रेस के जब सरकार बनल त इहो सत्ता में रहे. जगदेव प्रसाद के रिश्तेदार सतीश प्रसाद उनकर राजनीतिक विरासत के साथे राजनीति में आके सत्ता तक त पहुंचले बाकिर ऊ एक सप्ताह तक ही मख्यमंत्री रह पवले. दरोगा प्रसाद राय आ सतीश प्रसाद के अलावा 1990 तक अउर दूगो कांग्रेस पार्टी के नेतृत्व में सरकार बनल.\nपहिला बेर गैरकांग्रेसी जनक्रांति दल के नेतृत्व में 1967 में बिहार में महामाया प्रसाद सिन्हा के नेतृत्व में सरकार बनल रहे. एकरा बाद 22 जून 1969 से4जुलाई 1969 तक कांग्रेस के एगो धड़ा कांग्रेस (ओ) रहे, ऊ सत्ता में रहल आ मुख्यमंत्री भोला पासवान शास्त्री रहले.\nबिहार के राजनीति पर बात करत वरिष्ठ पत्रकार व राजनीतिक विश्लेषक श्रीराजेश मानेले कि 1970 के दशक बिहारी राजनीति के एगो बदलाव के युग रहे. 1970 के बादे से एहिजा कांग्रेस के जनाधार कमजोर होखे लागल. एकर कारण के व्याख्या करत श्रीराजेश बतावेले कि आजादी के तकरीबन ढाई दशक बीतत-बीतत राज्य में पिछड़ी जाति के बीच राजनीतिक सत्ता के आकांक्षा बलवती हो गइल रहे. कारण कि कांग्रेस में नेतृत्व के स्तर पर सवर्ण जाति के ही वर्चस्व रहे आ पिछड़ी जाति के महत्व ना दिहल जाव. एकरा से जवन पिछड़ी जाति में असंतोष पनपत रहे ओकरा के दरोगा राय आ जगदेव प्रसाद चाहे सतीश प्रसाद के उभार से बल मिलल. 22 दिसंबर 1970 के सोशलिस्ट पार्टी के कर्पूरी ठाकुर राज्य के सत्ता में अइले आ पहिला बेर के उनकर कार्यकाल तकरीबन छह महीना रहल आ फेर 24 जून 1977 से 17 फरवरी 1980 तक मुख्यमंत्री के रूप में कर्पूरी ठाकुर आ रामसुंदर दास मुख्यमंत्री रहले.\nअइसे त बिहार के राजनीतिक रूप से सबसे सजग प्रदेश मानल जाला बाकिर इहो ओतने सांच बा कि ई राज्य देश के सबसे अस्थिर राजनीतिक प्रदेश 1990 तक रहे. इहे कारण रहे कि 1961 में श्रीकृष्णा सिंह के मुख्यमंत्री पद से हटला के बाद से 1990 तक राज्य में 29 साल में 23 बेर मुख्यमंत्री बदलले आ पांच बेर राज्य में राष्ट्रपतियो शासन लागल आ सबसे मजेदार बात ई बा कि ई 23 बेर बदलल मुख्यमंत्रियन में 17 बेर त कांग्रेसे के मुख्यमंत्री रहले.\n1973 में गुजरात में शुरु भइल छात्र आंदोलन जब 1974 में बिहार पहुंचल त ई कवनो राजनीतिक आंदोलन के रूप में ना रहे बाकिर 1974 में, जय प्रकाश नारायण के नेतृत्व में ई आंदोलन एगो जन आंदोलन के रूप में विकसित भइल आ जयप्रकाश नारायण, वी. एम. टरकुंडे के साथे मिल के सम्पूर्ण क्रांति के आह्वान कइले. ई लोग 1974 में सिटीजन फॉर डेमोक्रेसी आ 1976 में पीपुल्स यूनियन फॉर सिविल लिबर्टीज, दूनों गैर-सरकारी संगठन के स्थापना कइल लोग आ ई आंदोलन खाली बिहारे ले ना रहल बलुक एकरा से पूरा देश प्रभावित आ आंदोलित भइल. इंदिरा गांधी के सत्ता से बेदखल होखे के पड़ल. बिहार में, जनता पार्टी 1977 के आम चुनावो में सब चौबीसो लोकसभा सीट जीतलस अउर बिहार विधानसभा में सत्तो हासिल कइलस. बाकिर ऊ अपना भीतर के कलह से जल्दिये धराशाई हो गइल.\nफेर जयप्रकाश नारायण के संपूर्ण क्रांति से बिहार में नेतृत्व के एगो नया पीढ़ी उभर के सामने आइल. एकरा में लालू प्रसाद यादव, नीतीश कुमार, रविशंकर प्रसाद, रामविलास पासवान रहले.\nई नयका पीढ़ी समाजवादी विचारधारा के रहे, एकरा प राममनोहर लोहिया अउर जेपी के प्रभाव रहे अउरी इनका प्राथमिकता में जाति के बंधन तूड़े के भाव रहे. 1980 के दशक के अंत होत-होत एह लोग के विचारधारा दरके लागल रहे. 1989 में जब केंद्र में वीपी सिंह प्रधानमंत्री बनले त जनता दल सरकार जब मंडल आयोग के रिपोर्ट लागू कइलस त एकर जोरदार समर्थन बिहार में लालू प्रसाद यादव, नीतीश कुमार आ रामविलास पासवान कइले.\nठीक एकरा बादे बिहार में लालू प्रसाद यादव के उभार भइल. ऊ 10 मार्च 1990 के मुख्यमंत्री बनले. बिहार के राजनीति में लालू यादव सर्वाधिक चर्चित नेता भइले. ऊ अपना भदेस रहन-सहन, बोल-चाल आ मसखरापन से खासा लोकप्रियता हासिल कइले. पिछड़ा वर्ग के बिहार के सबसे बड़ नेता के रूप में उभरलें. ई बात सही बा कि बिहारी राजनीति में सवर्ण जाति के वर्चस्व तूड़े में लालू प्रसाद के महती भूमिका बा, साथहीं उनका के राज्य में सामाजिक न्याय के प्रणेता भी मानल जाला. बाकिर एकरा साथे उनका प राज्य में लचर शासनव्यवस्था, विकास के गति के रोके वाला आ भ्रष्टाचार के बढ़ावा देवे वाला मुख्यमंत्री के रूप में भी जानल जाला. चारा घोटाला के आरोप लगला के बाद लालू प्रसाद अपना राजनीतिक रसूख के बल पर खुद मुख्यमंत्री के पद से इस्तीफा दे के अपना पत्नी राबड़ी देवी के मुख्यमंत्री बनवले. बाकिर उनकर आ राबड़ी देवी के संयुक्त 15 साल के कार्यकाल के ‘जगंलराज’ के तौर प परिभाषित कइल गइल. एह ‘जगंलराज’ के बदनूमा दाग से 2020 के विधानसभा चुनाव में राष्ट्रीय जनता दल आ ओकर नेता आ लालू के लाल तेजस्वी यादव के सामना करे के पड़ल. 2005 तक राष्ट्रीय जनता दल के राज्य में शासन रहल. राबड़ी देवी के मुख्यमंत्री रहला के बादो एह पूरा 15 साल के अवधि के लालू राज के रूपे में जानल जाला.\nएह बीच में राज्य में कांग्रेस एकदम हांसिया प आ गइल आ भारतीय जनता पार्टी कबो अइसन स्थिति में ना आ पवलस कि ऊ अपना बूता प सरकार बनो सको. 2005 में लालू-राबड़ी के तीन गो कार्यकाल के बाद बिहार में फेर एगो राजनीतिक बदलाव के बयार बहल आ विधानसभा चुनाव में नतीजा त्रिशंकु विधानसभा के उभरल. जॉर्ज फ़र्नांडिस के साथे नीतीश कुमार जनता दल (यू) बना के सत्ता में अइले. बाकिर सरकार बनावे खातिर नीतीश कुमार के ढेर पापड़ बेले के पड़ल. 24 नवंबर, 2005 के भाजपा के समर्थन से नीतीश कुमार बिहार के मुख्यमंत्री बनले. ऊ बिहार के राजनीति के अपराधमुक्त करे आ विकास के रास्ता प चलावे के वादा कइले.\nहालांकि नीतीश के मुख्यमंत्रित्व काल में बिहार में शासन व्यवस्था सुदृढ़ भइल, सड़क-बिजली के दशा-दिशा सुधरल, शराबबंदी, सामाजिक विकास के कामो भइल, बिहार के नकारात्मक छवि में सुधार आइल बाकिर बिहार के सबसे बड़ समस्या जवन रहे औद्योगिक आ कृषि जनित उद्योग के स्थापना कइल चाहे बिहार के बंद औद्योगिक ईकाई सब के फेर से खोलवावे के दिशा में उनकर कवनो ओइसन योगदान नइखे लउकत जवना के बारे में कहल जाव. एकरा वजह से बिहारी युवा सब के रोजगार खातिर दोसरा राज्यन में पलायन जारी रहल. 2020 के विधानसभा चुनाव में विपक्षी पार्टी राजद जब 10 लाख सरकारी नोकरी के चुनावी वादा कइलस, त एह चुनाव के एक तरह से कहल जाव त रुख मुड़ गइल. हालांकि जवन रुझान लउकता ओकरा अनुसार जवन मतदाता लालू-राबड़ी के 15 साल के शासन देखले बाड़े उ लोग राजद के वोट नइखे दिहले बा बाकिर जवन युवा पीढ़ी बा ओकर वोट राजद के झोली में गइल बा.\nVaranasi News: क्रिकेट के मैदान में खबरनवीसों ने दिखाया बल्ले का जादू,जमकर लगाए चौके-छक्के\nUP Election 2022:-विधानसभा चुनाव में डिजिटल संग्राम से बढ़ गई लैपटॉप,टैब और स्मार्ट फोन की डिमांड\nVaranasi News: चुनाव में ड्यूटी करने वाले कर्मचारियों को मिलेगा कोरोना से बचाव का सुरक्षा कवच,तैयार की गई ख़ास किट\nTags: Article in Bhojpuri, Bihar Election 2020, CM Nitish Kumar, Lalu Prasad Yadav\n66 साल के Chiranjeevi हुए कोरोना पॉजिटिव, खुद शेयर की जानकारी\nबेंगलुरू का ईवी मॉडल!3माह के भीतर पेट्रोल पंप से अधिक EV चार्जिंग स्टेशन\nचंदौली के दोनों सिंघम अनिरुद्ध सिंह और अनिल राय को मिला मेडल, जानें इनकी कहानी\nरेल किराये पर सरकार दे सकती है राहत, जानें बजट में क्‍या होगा


खूब चमकत बा अक्षरा सिंह क नाम – Anjoria\nभोजपुरिया स्क्रीन के अक्षर दर अक्षर अक्षरा सिंह क नाम बतौर नायिका खूबे चमकत बा. फिल्म ‘सत्यमेव जयते’ में रवि किशन के नायिका बनिके अपना कैरियर क शुरुआत करे वाली अक्षरा सिंह आजु हर बड़का स्टार क साथे फिलिम करत बाड़ी. पवन सिंह क साथे फिल्म ‘बजरंग’ में, त दिनेश लाल यादव ‘निरहुआ’ क साथे ‘एक बिहारी सौ पर भारी’ में, आ रंगबाज हैदर काजमी क साथे फिल्म ‘कालिया’ में अक्षरा सिंह मौजूद बाड़ी नायिका बनि के.\nअक्षरा सिंह निर्देशक राजकुमार पांडे क ‘सौगंध गंगा मईया के’ फिलिमो में नायिक बनल बाड़ी. एह फिल्म के शूटिंग पिछला दिनेम वाराणसी में पूरा हो गइल बा. अक्षरा फिलिम ‘बांके बिहारी’ओ में बाड़ी. भोजपुरी सुपर स्टार रवि किशन का साथे चार गो फिलिम, ‘सत्यमेव जयते’, ‘रामपुर का लक्ष्मण’, ‘प्राण जाई पर वचन ना जाई’ आ ‘हमार देवदास’, दे चुकल अक्षरा सिंह ठेठ बिहारी हई. हर बड़का बैनर में बतौर नायिका काम करत अक्षरा सिंह के भोजपुरी सिनेमा वर्ल्ड खूबे रास आवत बा.


टटका खबर, सोमार,9अप्रेल 2012 – टटका खबर\nटटका खबर, सोमार,9अप्रेल 2012\nबिहार के उपमुख्यमंत्री सुशील कुमार मोदी काल्हु मोतिहारी में कहलन कि मोतिहारी में केन्द्रीय विश्वविद्यालय खोलल केन्द्र के नैतिक जिम्मेदारी बा. पहिले सैद्धांतिक सहमति दिहला का बाद अब एह मामिला में पीछे हटल ठीक ना कहाई. कहलन कि केन्द्र सरकार गया में केन्द्रीय विश्वविद्यालय खोले के अपना फैसला पर फेरू से सोचे.\nलोक निर्माण मंत्री शिवपाल सिंह यादव कहले बाड़न कि मायावती सरकार के वित्तीय अनियमितता के जाँच करावल जाई आ दोषी अधिकारियन आ मंत्रियन का खिलाफ कार्यवाही कइल जाई.\nगर्भवती मेहरारूवन आ बच्चन के फोटो वाला पहचानपत्र बनावल जाई जेहसे पुष्टाहार व्यवस्था में गड़बड़ी ना हो सके. अब पचीस किलो के पैकेट का बदले एक एक किलो के पैकेट दिहल जाई आ पैकेट पर जिला आ केन्द्र के नाम छपल होखी जेहसे पकड़इला पर पता लाग जाव कि कवना केन्द्र के पुष्टाहार हऽ.\nमहाराष्ट्र के गढ़चिरौली में नक्सली हमला में मराइल जौनपुर के चितापयर करकोली गाँव के सीआरपीएफ जवान अनिल उपाध्याय के परिवार के काल्हु अठारह लाख रुपिया के चेक दिहल गइल. एहमें से चौदह लाख विधवा का नामे आ चार लाख के चेक बाप महतारी का नामे बा.\nमर शहीद मंगल पाँडेय के बलिदान दिवस पर काल्हु बलिया समेत प्रदेश भर में कई जगहा श्रद्धांजलि कार्यक्रम करावल गइल. बलिया के कदम चौराहा पर उनुका प्रतिमा के फूल चढ़ावल गइल, गार्ड आफ आनर दिहल गइल आ दिन भर कार्यक्रम चला के उनुका व्यक्तित्व आ कृतित्व के चरचा कइल गइल. मंगल पाँडे के आठ अप्रेल का दिने बैरकपुर में फाँसी पर लटकावल गइल रहे.\nविधानसभा के एगो एंग्लोइंडियन सदस्य का रूप में पीटर फेँथम के राज्यपाल बी एल जोशी मनोनीत कइले. विधानसभा में इहे एगो मनोनीत सदस्य रहेले.\nइलाहाबाद राजकीय बाल सुधार गृह में तीन गो बच्चियन का साथे दुराचार का मामिला में अबले नौ गो कर्मचारियन के निलंबित कर दिहल गइल बा. एहमें सुधार गृह के अधीक्षिको शामिल बाड़ी आ महिला कल्याण विभाग के निदेशको के हटा दिहल गइल बा.\nगोरखपुर में खजनी इलाका में गोली से घवाहिल नेता हरेन्द्र पाण्डेय मेडिकल कॉलेज अस्पताल में भरती का बाद से लापता हो गइले.\nकेन्द्रीय उर्जा मंत्रालय दामोदर वैली कार्पोरेशन से बिहार के एक सौ मेगावाट बिजली देबे के मंजूरी दे दिहलसि.\nअतवार का दिने सासाराम में बाबू जगजीवन राम के जयंती समारोह संबोधित करत लोकसभा स्पीकर मीरा कुमार कहलीं कि देश के मजबूत बनावे खातिर जात पात हटावल जरूरी बावे.\nकोटा के अनाज अब डीलर लोग खाद्य निगम के गोदाम से ना उठावल करी. नयकी व्यवस्था में राज्य सरकार भाड़ा के वाहन से खुदे डीलर ले राशन चहुँपाई. राशन चहुँपावे वाला वाहन पर माइक लागल रही जवना से ओह इलाका के लोग के बता दिहल जाई कि अनाज चहुँप गइल आ कतना अनाज आइल बा.\nमोहनियां में घेघिंया आश्रम का लगे तीन दिन के महायज्ञ का आखिरी दिने भइल सांस्कृतिक कार्यक्रम में लोग मनोज तिवारी के गवनई से श्रद्धा से सराबोर हो गइल.\nकाल्हु अतवार का दिने छपरा, सिवान, मोतिहारी आ गोपालगंज में भइल बरखा से आम लीची का साथे रबी फसलो के बहुते नुकसान हो गइल. आजुवो बरखा होखे के अनेसा बतावल गइल बा.\nगोपालगंज के विक्रमपुर गाँव से कुछ मोटर साइकिल सवार बदमाश महतारी के गोली मार के बेटी के उठा ले गइले. घटना के मामिला थाना में दर्ज करावल गइल बा.\nभोरे के सब्जी विक्रेता आखिरकार प्रशासन के सलाह मानत जिला परिषद निरीक्षण भवन का लगे सब्जी बाजार लगावे पर तइयार हो गइलन.\nनीलगाय मार के ओकर माँस बेचे वाला पाँच जने के दरौली पुलिस गिरफ्तार कर लिहले बिया आ ओह लोग से पूछताछ में लागल बिया.\nभोजपुर के कुख्यात अपराधी बजरंगी राय के अतवार का दिने पटना पुलिस बिहटा इलाका में छापा मार के पकड़ि लिहलसि.\nसारन जिला के कोपा थाना के टरवा पोझिया गाँव में जमीन के झगड़ा में एक दर्जन लोग घवाहिल हो गइल जवना में देवरिया पंचायत के सरपंच ममतो देवी शामिल बाड़ी.\nअतवार का दिने लोकनायक जेपी का गाँव से पाँच दिन के संपूर्ण क्रांति जागरूकता पदयात्रा के शुरूआत कइलसि पटना के संपूर्ण क्रांति मंच.\nप्रधानमंत्री मनमोहन सिंह काल्हु पाकिस्तान के राष्ट्रपति आसिफ अली जरदारी से कहलन कि पाकिस्तान का जमीन से भारत का खिलाफ होखत आतंकवादी हमला रोकल जाव आ मुंबई हमला के दोषियन के सजा दिहल जाव. वइसे सब कुछ हो चुकला का बादो अबही ले मनमोहन सिंह के सरकार संसद पर भइल हमला के दोषी अफजाल के फाँसी नइखे दे सकल.\nकाल्हु पाकिस्तान के “राहुल” आ हिन्दुस्तान के “बिलावल” का बीचो बातचीत भइला के खबर बा.\nसरकार के नाक कसे में माहिर होखत नक्सली अब निहूरल ओडिशा सरकार के अउरी निहुयरावे में लागल बाड़े आ आ अउरी तीस गो कैदियन के रिहाई माँगत बाड़े स. एह मामिला में नक्सलियन के हितचि्तक बुद्धिजीवी दलाल जवन कहसु बाकिर होखे के चाहीं कि सरकारो टाइट हो जाव आ कह देव कि अगर अपहृत विधायक के कुछऊ भइल त ओह तीसो कैदियन के मुठभेड़ में मार दिहल जाई. नक्सलियन से बतियवला में कवनो फायदा नइखे.\nनाइजीरिया के कादुना शहर में भइल दू गो कार बम विस्फोट से नाहियो त सोलह लोग के जान चल गइल बा आ अनेके लोग घवाहिल भइल बा.\nकोफी अन्नान चिंता जतवले बाड़न कि सीरिया में हिंसा अउरी बढ़ल जात बा. सरकार के कहना बा कि जबले विद्रोही लिख के ना दीहें तबले शहर से सैनिकन के ना हटावल जाई.\nईरान पश्चिमी देशन का बीच ईरान के परमाणु कार्यक्रम पर चौदह अप्रैल के इस्ताम्बुल में बातचीत के अगिला दौर चली. एहमें अगर मामिला कुछ आगा बढ़ल त फेर अगिला दौर के बातचीत बगदाद में हो सकेला.\nके्न्द्र सरकार देश में प्रत्यक्ष विदेशी पूंजी निवेश बढ़ावे खातिर अपना नीतियन के चुस्त दुरुस्त बनावे में लागल बिया.\nआजु शेयर बाजार में सबेरे गिरावट के जबरदस्त दौर देखे के मिलल आ सूचकांक दू सौ अंक नीचे गिर गइल बा.\nदू महीना से अमेरिका में अपना कैंसर के इलाज करवला का बादु क्रिकेट खिलाड़ी युवराज सिंह आजु हिन्दुस्तान वापिस आ गइलन. हवाई अड्डा पर उनुकर एक झलक पावे खातिर बड़हन भीड़ जुटल रहे. युवराज के स्वगत करे खातिर उनुकर महतारी शबनम हवाई अड्डा पर मौजूद रहली. युवराज मुसकात रहलन बाकिर देखे में कमजोर लागत रहले. माथ के बाल छिलववला का चलते टोपी पहिरले रहन युवराज.\nमुक्केबाजी में भारत के विजेन्दर सिंह ७५ किलोग्राम वर्ग में लंदन ओलिम्पिक खातिर क्वालीफाई कर लिहलन. विजेंदर लगातार तीसरा बेर ओलिम्पिक खातिर क्वालीफाई कइले बाड़न.\nआई पी एल पाँच का मैच में काल्हु जयपुर में राजस्थान रॉयल्स कोलकाता नाइट राइडर्स के २२ रन से आ पुणें में पुणे वैरियर्स इंडिया किंग्स इलेवन पंजाब के २२ रन से हरा दिहलसि.\nआजु विशाखापत्तनम में डेक्कन चार्जर्स के मुकाबला मुंबई इंडियन्स से आ बंगलौर में रॉयल चेलेन्जर्स बंगलौर के मैच कोलकाता नाइट राइडर्स से होखे वाला बा.\nटटका खबर, अतवार, 8 अप्रेल 2012\nटटका खबर, बियफे, 12 अप्रेल 2012


Vijay Khare to Brijesh Pandey meet the anti-heroes of Bhojpuri films – News18 Hindi\nBhojpuri Spl: मिलीं भोजपुरी फिलिम के एंटी हीरोज से, कबो विजय खरे कहात रहन अमरीश पुरी!\nभोजपुरी फिल्म (Bhojpuri Cinema) में एक से बढ़कर एक एंटी हीरोज (Anti Heroes of Bhojpuri) बाड़न, जे अपना दमदार एक्टिंग से खलनायकी के मिसाल कायम करेलन जा. विजय खरे (Vijay Khare) के उनकर नेचुरल एक्टिंग के कारण भोजपुरी फिलिम के अमरीश पुरी (Amrish Puri) कहल जात रहे.\nLast Updated : February 08, 2021, 16:19 IST\nएंटी हीरोज यानी कि खलनायक (Villain of Bhojpuri Movies) मजबूत होई तबे हीरो यानी कि नायक उभर के आई. विलेन के विलेनबाजी बढ़िया होई त हीरो के हीरोबाजी पर्दा पर लउकी. साँच पूछीं त तबे हीरो के संघर्ष पता चली. रामायण (Ramayan) आ महाभारत (Mahabharat) उठा के देख लीं. राम ले बड़ हीरो के बा. पांडव के कहानी में एतना दिलचस्पी काहे भइल ? काहे कि कौरव लोग बराबर के टक्कर देले रहे.\nसफ़ेद रेखा करिये ब्लैकबोर्ड पर देखाई देला. आईं भोजपुरी सिनेमा के ब्लैकबोर्ड पर बैडमैन के किरदार करे वाला कलाकार लोग पर तनी बात कइल जाय. अरे भाई सिनेमा खाली हीरो आ हिरोइन से थोड़े बनेला. भोजपुरी में जेने देखीं तेने खाली हीरो के बात होई भा स्विमिंग पूल से नहा के निकलत हिरोइन के. कॉमेडियन लोग पर बात कर चुकल बानी. अब भोजपुरी सिनेमा के 60 साल के सफर के खलनायक लोग पर बात कर रहल बानी.\nपुरनका दौर के खलनायक (1962- 2000 )\nरामायण तिवारी, कुंदन, हरी शुक्ला, कन्हैया लाल, राम सिंह, ब्रजकिशोर, विजय खरे, गिरीश शर्मा आ उदय श्रीवास्तव आ महिला खलनायकन में लीला मिश्रा, शुभा खोटे आदि.\nनयका दौर के खलनायक (2000-2021)\nसुशील सिंह, अवधेश मिश्रा, संजय पाण्डेय, अनूप अरोड़ा, मनोज टाइगर, विपिन सिंह, आयाज़ खान, समर्थ चतुर्वेदी, देव सिंह, उमेश सिंह, विष्णु शंकर बेलू , बालेश्वर सिंह, राज प्रेमी, प्रेम दुबे, करण पाण्डेय, अमित शुक्ला आ महिला विलेन में नीलिमा सिंह आदि.\nबात अगर पुरनका दौर के विलेन के कइल जाव त पहिलके भोजपुरी फिल्म 1962 के ‘गंगा मैया तोहे पियरी चढ़ईबो’ के विलेन रहलन रामायण तिवारी जे बाद में कई गो बड़ भोजपुरी फिलिम प्रोड्यूस भी कइलें. दूसर फिलिम ‘लागी नाही छूटे राम’ में भी रामायण तिवारी ही खलनायक रहलन. उनका बाद कुंदन अइलें जे बिदेसिया, बलम परदेसिया जइसन फिलिम कइलें. हरी शुक्ला आपन पहिल फिलिम ‘गंगा मैया तोहे पियरी चढ़ईबो’ में कॉमेडी रोल कइलें रहलें. बाद में उ कॉमेडियन के साथे साथ विलेन भी बने लगलें. उनकरे जइसन कन्हैया लाल भी शुरुआती फिल्मन में कबो कॉमेडियन त कबो मुनीम या कवनों खलपात्र करत रहलें. राम सिंह खलनायकी में आपन एगो अलगे पहचान बनवलें, उ सुजीत कुमार के दूगो हिट फिलिम ‘दंगल’ अउर ‘माई के लाल’ में दमदार खलनायक के रोल निभा के दर्शकन पर आपन असर छोड़लें. बाद में उ कइगो सफल फिल्मन में खलनायकी कइलें. ब्रजकिशोर के पुरान भोजपुरी फिल्मन में खलपात्र निभावत देखल जा सकेला. उ कुणाल सिंह के कई गो फिल्मन में नकारात्मक भूमिका निभवले बाड़े.\nविजय खरे पुरान भोजपुरी फिल्मन के बड़ विलेन में पहला पंक्ति में आवेलें. उ आपन करियर के शुरुआत साल 1983 के हिट फिलिम ‘गंगा किनारे मोरा गाँव से’ कइलें. पुरान दौर के खलनायकन में गिरीश शर्मा आ उदय श्रीवास्तव के काम भी उल्लेखनीय बा. महिला खलनायकन में भी स्थिति जन्य किरदार ही बनत रहल. तब लीला मिश्रा, शुभा खोटे आदि कलाकार भोजपुरी मे बतौर खलनायिका काम करत रहली, जे हिंदी फिल्म में भी काफी सक्रिय रहली. तब आज के जइसन भोजपुरी एगो अलग इंडस्ट्री के रूप में व्यवस्थित ना भइल रहे, कलाकार से लेके टेक्नीशियन तक हिंदी, मराठी अउर साउथ के फिल्मन से ही आवत रहले. शुभा खोटे के कुछ बड़ भोजपुरी फिलिम में सुजीत कुमार के ‘दंगल’ अउर भारत कपूर के ‘गंगा के तीरे तीरे’ बा. उनकरा पर ‘दंगल’ में फिल्मावल गइल एगो गाना काफी मशहूर बा.\nभोजपुरी सिनेमा के अमरीश पुरी कहास विजय खरे\nविजय खरे पुरान भोजपुरी फिल्मन के बड़ विलेन में पहला पंक्ति में आवेलें. उ आपन करियर के शुरुआत साल 1983 के हिट फिलिम ‘गंगा किनारे मोरा गाँव से’ कइलें. फिलिम के हीरो कुणाल सिंह रहलें अउर हीरोइन गौरी खुराना. ओह फिलिम के याद करत विजय खरे हमरा से बातचीत में बतवलन कि एगो रेप सीन फिल्मावत समय हम एतना भावुक हो गइल रहनी कि डायरेक्टर के कट भी नाही सुन पवनी, हालाँकि उहां सब लोग प्रोफेशनल होत रहले. तब दर्शक अइसन दृश्य में खलनायक के क्रूरता के दृश्य देखके जी भरके गाली देके कोसत रहलें. आज के दर्शक वायलेंस अउर क्रूर दृश्यन के लुत्फ़ उठावेलें. हम शुरू में रोमांटिक विलेन के रोल भी निभवले बानी. अब बहुते कुछ बदल गइल बा. उनका अनुसार, ‘भोजपुरी के विलेन तब गमछा अपना साथे ज़रूर रखत रहले अउर लाठी चलावे के सीखे के पड़े, लेकिन अब के विलेन बदल गइलें. उ सूट-बूट अउर जींस टीशर्ट में लउके लगलें, ग्लोबल हो गइलें, अत्याधुनिक हथियार रखे लगलें.’\nविजय खरे के कुछ बेहतरीन किरदार वाला फिल्मन में ‘पिया के गाँव’, ‘बिहारी बाबु’, ‘दूल्हा गंगा पार के’, ‘माई’ अउर ‘दगाबाज़ बलमा’ बा. लगभग 200 फिलिम करे वाला विजय खरे के आखिरी फिलिम 2010 में ‘देवरा बड़ा सतावेला’ रिलीज़ भइल. बकौल विजय खरे तब विलेन के 15-20 हज़ार रूपया एगो फिलिम के मेहनताना मिलत रहे. कुणाल सिंह के फिल्मन में उनका 40 हज़ार तक अधिकतम पारितोषिक मिलल. विजय खरे के बेटा आशुतोष खरे भी पिता के राह पर चल रहल बाड़े, लेकिन बतौर अभिनेता उनके श्रेष्ठ आइल अभी बाकी बा.\nमहाभारत सिरियल के द्रोणाचार्य सुरेंदर पाल के विरुद्ध खलपात्र बनलें ब्रजेश त्रिपाठी\nसाल 1983 में आपन करियर के शुरुआत करे वाला एगो अउर विलेन ब्रजेश त्रिपाठी भी हउयें, जे भोजपुरी के साथे हिंदी में भी बहुते काम कइलें बाड़े. आपन लम्बा कद काठी अउर चौड़ा डील-डौल के वजह से उनका के हमेशा दमदार किरदार ही ऑफर होत रहल बा. उ मशहूर भोजपुरी हीरो राकेश पाण्डेय के फिलिम ‘बंसुरिया बाजे गंगा तीर’ फिलिम से आपन सफ़र के शुरुआत कइलें रहले. ओकरा बाद उ फिलिम ‘गंगा की बेटी’ में महाभारत सिरियल के द्रोणाचार्य सुरेंदर पाल के विरुद्ध खलपात्र निभवले. ‘पिया टूटे ना पिरितिया के डोर’, ‘बटोहिया’, ‘हो जाये द नैना चार’, ‘पतोह-बिटिया’ उनका 80 आ 90 के दशक के उल्लेखनीय फिलिम हवे. आधुनिक दौर में ‘पंडित जी बताई ना बियाह कब होई’, ‘राम-बलराम’, ‘देवा’, ‘उठाई ले घुंघटा चाँद देख ले’ उनके कुछ बेहतरीन किरदार वाला फिलिम ह. बकौल ब्रजेश त्रिपाठी, अब भोजपुरी सिनेमा के कैनवास बड़ हो गइल बा अउर उ बड़ बजट में भीबने लागल बा. एगो ज़माना रहल जब साल में 1-2 फिलिम बनत रहल, अब समूचे भारत भर में भोजपुरी के हर रोज़ कम से कम 15 गो फिलिम के शूटिंग होता.\nअमिताभ बच्चन के साथे काम कर चुकल बाड़न गिरीश शर्मा\nपुरान दौर के खलनायकन में गिरीश शर्मा के काम भी उल्लेखनीय बा. उ करीब 60-70 भोजपुरी फिल्मन में अभी ले काम कर चुकल बाड़न. बिहटा पटना के रहे वाला गिरीश शर्मा भोजपुरी फिल्मन में आपन शुरुआत 1993 में कइलें रहलन. उनकर पहिला फिलिम ‘सैयां बेदर्दी’ बतौर हीरो रहल, लेकिन उ फिलिम जब तक रिलीज़ होइत उनके लगे विलेन के रोल के कई गो ऑफर आ गइल. उ सब फिलिम करके खुद के इंडस्ट्री में बतौर खलनायक स्थापित कर लिहलन. उनके पसंदीदा किरदार वाला फिलिम कुणाल सिंह के साथे ‘चलs सखी दूल्हा देखे’, रविकिशन के साथे ‘दूल्हा मिलल दिलदार, रविकिशन अउर रानी चटर्जी के साथे ‘मल्ल-युद्ध’, अमिताभ बच्चन अउर गुलशन ग्रोवर के साथे ‘गंगा देवी’ खेसारीलाल यादव के साथे ‘शोला शबनम’ ह. पुरान फिल्मन के ही खलनायकन के लिस्ट में एगो नाम उदय श्रीवास्तव के भी बा. उ ‘‘लक्ष्मी जइसन दुल्हिन हमार’, ‘राजा ठाकुर’, ‘भईया के साली’, ‘कर्ज’ अउर ‘दिलवा पर केहू के जोर नइखे’ में खलनायकी के बेहतरीन नमूना देखवले बाड़ें.\nBhojpuri Bhojpuri Cinema Bhojpuri News Bhojpuri villain भोजपुरी भोजपुरी फिल्म


चमचा-प्रधान विश्व करि राखा – Anjoria\nAug 11, 2014 आलोक पुराणिक\nउ चमचागिरी कइलसि, ओकर प्रमोशन हो गइल – काम के मामिला अपना के बड़हन ज्ञानी समुझनेवाला एगो दोस्त हमेशा भुनभुनात रहेले.\nदेखीं, उ बास के बीबी केला हौज-खास से जलेबी ले आवेला, ओकरा चार बेर इंक्रीमेंट मिल गइल.\nदेखी, हउ बास के बीबी के बास का गर्लफ्रेंड का बारे में बतावत रहेला, ओकरा फारेन टूर भेंटा गइल.\nहमरा अइसनका भुनभुनाए वाला बंदन पर कवनो मोह ना लागे. अइसनका लोग बुनियादी तौर पर या तो बेवकूफ होलें ना त बेईमान. अरे अगर बास के बीबी खातिर जलेबी उ ले आवेला त जलेबी ले अवला के पुन्न वाला इनक्रीमेंट तोहरा मिली का. चमचागिरी उ करेला त प्रमोशन तोहार होखी का.\nमतलब शिकायती लोग चाहेला कि बास के बीबी के जलेबी केहू दोसर खिआवे आ प्रमोशन इनकर हो जाव, इनक्रीमेंट इनका भेंटा जाव.\nबड़हन-बड़हन समझदार लोग आके शिकायत करेला – उ बास के मालिश करत रहे, गुरु उ दफ्तर में बड़का पद टाप लिहलसि. अजब बेवकूफी के बात, इनका हिसाब से होखल ई चाहत रहुवे कि बास के मालिश उ करीत आ मालिश का बाद ई एप्लीकेशन दीत कि सेवा में सविनय निवेदन बा कि एह मालिश के फायदा हमरा खाता में ना, बलुक गुप्ताजी के खाता में जाए के चाहीं. मालिश हम कइनी, आशीर्वाद गुप्ताजी के दे दीं.\nअबहसमुझ में आवत बा कि तुलसीदास कवना हालात में लिखले होखीहें कि ‘कर्मप्रधान विश्व करि राखा, जो जस करहि, सो तस फल चाखा।’ तुलसीदास का लगहूँ लोग रोवत आवत होखी -ओह दुष्ट के प्रमोशन हो लिहल. जानत बानीं कइसे भइल, बास के बीबी ला लखनऊ से साड़ी चहुँपावत रहुवे.\nतुलसीदास प्रवचन में समुझवले होखीहें – बेटा, केहू दोसरा के कर्म के क्रेडिट तहरा खाते में ना आई. जवना खाता से लखनऊ के साड़ी जात बा, प्रमोशनो ओही राहे सफर करी. कर्म-प्रधान विश्व में ई होइए ना सके कि केहु के साड़ीवाला कर्म के फल तहरा खाते में ट्रांसफर हो जाव. ओकरा साड़ी से तोहरा प्रमोशन ना मिली. तोहरा प्रमोशन चाहीं त आपन खाता खोले के पड़ी. जो जस करहि,सो तस फल चाखा. माने कि बास के बीबी पर जे हौज खास के जलेबी खरच करी, प्रमोशन के मीठ रस ओकरे भेंटाई. इहे एह कर्म-प्रधान विश्व के खेल ह. केहु दोसरा के जलेबी से अपना ला उमेद राखल बेमतलब होला.\nतुलसीदास जइसन बड़-बुजुर्ग एतना साफ बात लिख गइल बाड़न बाकिर तबहियों लोग समुझे में चूक जा ता. जो भजे हरि को सदा, वही परम-पद पावैगा, जेही लिखले बा, इहे बात कहे के कोशिश कइले बा. एह कहना के मतलब ई ह कि जे हरि के भजी, परम-पद ओकरे मिली. ई लाइन जेही लिखले बा, ओकरा बास के नाम हरि रहुवे. ओकरा दफ्तर में परम-पद माने कि फारेन-पोस्टिंग के दू गो दावेदार रहले. एगो बस काम से जुड़ल अधिका से अधिका ज्ञान बटोरे में लागल रह के परम-पद के ज्ञान-मार्ग पर चले के कोशिश करत रहल, दोसरका भांति-भांति से हरि के भजत रहुवे. जलेबी का राहे, लखनऊ के साड़ियन का राहे. से एह नंबर टू वाला के परम-पद मिल गइल. माने कि परम-पद के भक्ति मार्ग चल निकलल, परम-पद के ज्ञान मार्ग एह घरी फ्लाप होखत लउकत बा.\nअगर सिरिफ ज्ञाने से परम-पद मिले के रहीत, त सगरी ज्ञानी परम-पदन पर जमल रहतें. बाकिर मामिला उलट बा. ज्ञानी झुँझुआइल बाड़न, कहत बाड़े कि – उ त मालिश करेला, एही से प्रमोशन मिल गइल. ओने हरिभजन पथ के पथिक एह चिता फिकिर, अछरंगन से दूर, निस्पृह भाव से हरि के प्रसन्न करत परम-पद के आनंद लेत बाड़े. ज्ञान मार्ग भक्ति मार्ग का मुकाबले जतना बौना अबहीं लउकत बा, ओतना कबहू ना लउकल.\nबड़-बड़ ज्ञानी टापत रह जाले, भजेवाला खेल कर जाले. भजन के काट नइखे. बड़-बड़ ज्ञानियन के जानीला, ज्ञान के शास्त्रार्थ में कहेू से ना हरलें, बाकिर भजन-मंडली का आगा बेबस हो जालें.\nएहसे परम-पद खातिर भक्ति-मार्गे बढ़िया ह, ई साबित हो जाता.\nसीख – एह कहानी से हमनी के नीचे बतावल सीख मिलत बा –\n1 – विश्व कर्म-प्रधान ह, सबका अपना कर्मे के फल मिलेला, दोसरा के कर्म के ना. बास के बीबी ला जलेबी केहू अउर ले आवे आ प्रमोशन केहू दोसर के हो जाव, ई बात कर्म-सिद्धांत के खिलाफ हवे.\n2 – हरि नाम के बास के जे भजल करी, परम-पद ओकरे मिली. ई बात केहू काट ना सके.\n3 – ज्ञान मार्ग भक्ति मार्ग का मुकाबले जतना बौना अबही लउकत बा, ओतना कबहू ना लउकल.\nOne thought on “चमचा-प्रधान विश्व करि राखा”\nवाह! का बात बा. बहुत खुब.


भईया बूझलन पियाज भउजाई बूझली अदरख (बतकुच्चन ११९) – Anjoria\nभईया बूझलन पियाज भउजाई बूझली अदरख (बतकुच्चन ११९)\nJul 24, 2013 बतकुच्चन\nभईया बूझलन पियाज भउजाई बूझली अदरख. ना, ना. ई बतवला के कवनो जरूरत नइखे कि ई कहाउत सही ना ह. असल कहाउत दोसर ह, मियाँ बूझलें पियाज, मिंयाइन बूझली अदरख. हमहूं जानत बानी कि असल कहाउत का ह बाकिर पिछला दस दिन से जवन बकतूत आ गलथेथरई सुनत सुनत कान पाक गइल बा ओकरा बाद हिम्मत नइखे कि असली कहाउत कह दीं. पता ना कब एकरा के ले के कवनो बवाल खड़ा हो जाव. उ जमाना दोसर रहे, तब के नेता लोगो दोसर रहे जे मजाक बूझत रहुवे, कार्टून पर कड़कड़ात ना रहुवे. अब त बेबात के बात पर बकतूत करत गलथेथरई करे लागत बा लोग. बतकुच्चन आ बकतूत में सबले बड़का फरक इहे होला कि बतकुच्चन बाते के कूचेला, बेबात के ना. जबकि बकतूत कहल जाला कुतरक के आ गलथेथरई ओहू ले बढ़के होला काहे कि ओकरा में कवनो तर्क ना होखे बस गाल बजा के जीते के कामना होला. गलथेथरई करे वालन के कवनो तर्क, कवनो तरीका से कवनो संबंध ना होखे. आजु के पोसुआ मीडिया खास कर के एह तरह के गलथेथरई में लाजवाब बन गइल बा.\nखैर छोड़ीं एह सब के. चलीं लवटल जाव ओह कहाउत पर जवना के आजु का राजनीतिक हालात में हम बदल के, पोलिटिकली करेक्ट बन के, कहले बानी कि भईया बूझलन पियाज भउजाई बूझली अदरख. कहाउत सामाजिक हालात दरसावेला आ समाज अपना बरियारन पर तंज न कसे, मजाक ना करे. बाबू साहब लोग पर कहाउत बनी त कहल जाई कि एक त बाबू साहेब, दोसरे जवान, तिसर प होखे तीन सौ मन धान त मुकदमा ना लड़ीहें त करीहें का. बाकिर अगर समाज के कमजोरकन पर कहाउत बनी त ओहिजा कवनो हिचकिचाहट ना होखी ओकरा के नीचा देखावे में. एही से समय का साथे कहाउतो के भाषा, शब्द चयन बदलत रहे के चाहीं. अइसनके एगो कहाउत ह कि मँसखोर का सरपला से डाँगर ने ना मूए. एहू कहाउत में हम असली जाति सूचक शब्द का जगहा मँसखोर के इस्तेमाल कइले बानी. एह बदलाव से कहाउत के मतलबो ना बदलल आ पोलिटिकली करेक्टो रहि गइनी. आजु का जमाना में सबले कमजोर देश के बहुसंख्यक जमात बा जे अपने सिरफुट्टुवल में आपने नुकसान करे में लागल बा. एह चलते अधिकतर राजनीतिक गोल ओकर अनदेखी करे में, ओकरा भावना के ठेस चहुँपावे में लागल बाड़ें. ना त रामसेतु भा राममंदिर पर राजनीति करे के बेंवत केकरो ना होखीत. संतोस बस अतने बा कि हालात कुछ कुछ बदले लागल बा. ना त भर जिनिगी हिन्दू विरोधी राजनीति करे वाला आदमी अपना के कर्मकांडी हिंदू साबित करे खातिर अतना बेचैन ना होखीत. कारसेवकन पर गोली चलवावे खातिर वाहवाही लूटे वाला नेता जी ई ना कहतन कि उनुका कारसेवकन पर गोली चलववला के अफसोस बा.\nआ अब जब एतना राजनीति बतियाइए लिहनी त काहे ना फर्ज आ फर्जीओ पर कुछ कह सुन लिहल जाव. फर्ज कब फर्जी बना दिहल जाई आ फर्जी बनवला के कब लोग आपन फर्ज बना ली ई केहू तय से ना बता पाई. सोचे वाला बात बा कि आखिर कइसे फर्ज आ फर्जी अतना अगल बगल आ गइल कि एक दुसरा में पलटे लागल. कवनो फर्द बयान पर आपन फर्ज निभावे वाला के फर्जी मुठभेड़ के दोषी बना दिहल जाव केहू ना बता सके. रउरा त बस अतने जान लीं कि फर्द कागज के टुकड़ा भर होला. कागज के पन्ना पर लिखल फर्दबयान के कतना तरजीह दिहल जाव?\nचिन्ता में झटकल जात एह देश के राजनीतिक जमात (बतकुच्चन – ११८)


मनोज तिवारी के चुनाव लड़े पर तीन साल के रोक – Anjoria\nमनोज तिवारी के चुनाव लड़े पर तीन साल के रोक\nमनोज तिवारी तब भउँचक रह गइलन जब उनुका सुने के मिलल कि पाई पाई के हिसाब दिहला का बावजूद चुनाव आयोग उनुका पर अगिला तीन साल ले चुनाव लड़े रोक लगा दिहले बा. पिछला चुनाव में मनोज तिवारी गोरखपुर से लोक सभा चुनाव लड़ल रहले.\nजब एह मामिला के लेके मनोज तिवारी सक्रिय भइलन त पता चलल कि मिलत नाम का चलते जिला प्रशासन चकरा गइल रहे आ मनोज तिवारी अभिनेता के नोटिस मार दिहलसि. ई दोसर मनोज तिवारी ओह साल गोरखपुर लोकसभा सीट से निर्दल प्रत्याशी रहले आ उनुके पर रोक लगावल गइल बा. सपा के टिकट पर लड़ल अभिनेता मनोज तिवारी के आयोग का तरफ से क्लीन चिट मिल गइल बा.\nभठियरपन के पोल खोले आ गइली ‘‘सुनैना’’\nधोनी के शहर राँची पर आइल गुंजन के दिल


खबर एक नजर में (7 मई 2011) – टटका खबर\nअपना “ओसामा जी” का चलते दिग्गी पड़लन फेरा में\nखूंखार आतंकी ओसामा के ओसामा जी कहला का चलते कांग्रेस के दिग्गी राजा पर एगो अधिवक्ता देशद्रोह के मुकदमा दायर कर दिहले बाड़न. दिग्गी के हमेशा के आदत रहल बा कि ऊ राष्ट्रविरोधी ताकतन का जी हुजूरी में लागल रहेलें. मामिला के सुनवाई १० मई के होखे वाला बा. ओने कांग्रेस के बलिया जिला शाखा के एगो पदाधिकारी अली औसद कहले बाड़न कि दिग्विजय सिंह अगर ओसामा के दफन का बदले लावारिस पड़ल लाशन के अंतिम संस्कार का बारे में चिन्ता देखवतन, आतंकियन का घरे गइला का बदला आतंकियन के मारल लोगन का घरे जइतन त देश समाज आ पार्टी सभकर फायदा होखीत.\nयूपी भाजपा नवहियन का भरोसे\nअगिला साल होखे जा रहल यूपी विधानसभा चुनाव में भाजपा के माहौल बनावे खातिर भाजपा के युवा ब्रिगेड मोर्चा सम्हारे जा रहल बा. आवे वाला दिनन में “एक दौड़ भ्रष्टाचार का खिलाफ” आ गाँवेगाँव पदयात्रा का जरिये भाजपा खातिर माहौल बनावे के योजना बा, ओकरा कार्यक्रमन में पार्टी के प्रमुख प्रदेश नेता आ केन्द्रीय नेता लोग शामिल होखी. कई जगहा युवा मोर्चा के अनुराग ठाकुर खुदे जा के नेतृत्व करीहें.\nबसपा विधायक के उमिर कैद\nएगो इंजीनियर मनोज गुप्ता के पीट पीट के निर्दयी तरीका से हत्या कर देबे वाला औरेया के बसपा विधायक शेखर तिवारी आ ओकरा नौ गो साथियन के उमिर कैद के सजा सुनावल गइल बा. एकरा अलावे सभका पर अड़सठ अड़सठ हजार के जुर्मानो लगावल गइल बा जवना के आधा हिस्सा मराइल इंजीनियर के पत्नी के दिहल जाई. विधायक के पत्नी के साबूत मिटावे के कोशिश का आरोप में अढ़ाई साल के जेल के सजा मिलल बा. सजायाफ्ता मुजरिमन में ओह थाना के दारोगो शामिल बा जवना के बाद में निलंबित कर दिहल गइल रहे. दारोगा पूरा कोशिश कइले रहे कि विधायक बाच जासु आ इंजीनियर के मौत के दुर्घटना साबित कर दिहल जाव.\nपटना में पाँच दिन के “एकान्त के रग” समारोह\nपटना के कालिदास रंगालय में पाँच दिन के नाटक महोत्सव चल रहल बा जवना के नाम दिहल गइल बा “एकान्त के रंग”. एह महोत्सव में तीन मई के दिल्ली के मशहूर रंगकर्मी महेश आनन्द के अकेला अभिनय वाला प्रस्तुति से शुरुआत भइल रहे. चार मई का दिने परवेज अख्तर का निर्देशन में भीष्म साहनी के नाटकन के प्रस्तुति मोना झा, जावेद अख्तर आ विनोद कुमार कइले. पाँच मई के सबेरा आ अकेली औरत नाम के दू गो नाटक के मंचन कइल गइल आ छह मई के परम शर्मीला आ समझौता नाम के दू गो नाटक पेश कइल गइल. आजु नसीरुद्दीन शाह के ग्रुप आपन नाटक पेश करी जवना में नसीरुद्दीन शाह के बेटी हीबो शामिल होखीहें. आजु समापनो हो जाई एह महोत्सव के.\nपंचायत चुनाव के छठवाँ चरण पूरा\nकाल्हु बिहार पंचायत चुनाव के छठवाँ चरण छिटपुट घटना का साथे पूरा हो गइल. काल्हु का वोटिंग में बासठ फीसदी से बेसी मतदान के खबर बा. काल्हु नाहियो त एक हजार आदमी गिरफ्तार कइल गइले आ एक लाख रुपिया के अवैध धन बरामद भइल. दु सौ से बेसी सवारी वाहनो के जब्त कइल गइल.\nमुकुल वासनिक के कोर्ट में हाजिर होखे के आदेश\nकांग्रेस के केन्द्रीय नेता मुकुल वासनिक के मुजफ्फरपुर के एगो अदालत मुकदमा के अगिला तारीख पर हाजिर होखे के आदेश दिहले बिया. अगर ना अइलें त उनुका खिलाफ ननबेलेबुल वारंट जारी कर दिहल जाई. मुकुल वासनिक पर आरोप बा कि पिछला विधानसभा चुनाव में कांग्रेस पार्टी के टिकट देबे खातिर लाखो रुपिया नाजायज लिहल गइल रहे आ ओकरा बावजूद टिकट ना दिहल गइल आ रुपयो वापिस ना भइल.\nयूपी के निकाय चुनाव अब राजनीतिक दलन के चुनाव चिह्न पर होखी\nउत्तर प्रदेश सरकार के आदेश के असंवैधानिक करार देत इलाहाबाद उच्च न्यायालय आदेश के रद्द कर दिहले बा, पिछला साल सरकारी गजट में आदेश प्रकाशित भइल रहे कि निकाय चुनाव में राजनीतिक दल के चुनाव चिह्न ना इस्तेमाल कइल जाई जवना का खिलाफ एगो स्वंय सेवी संगठन पीयूसीएल याचिका दायर कइले रहे. ओही याचिका पर कोर्ट आपन फैसला दिहले बा.\nपिपराइच विधानसभा क्षेत्र के उपचुनाव के काल्हु मतदान\nगोरखपुर के पिपराइच विधानसभा क्षेत्र में काल्हु आठ मई के मतदान करावल जाई. काल्हु साँझ से चुनाव प्रचार बन्द हो गइल बा. चुनाव पर नजर राखे खातिर पचास गो वीडियो आ एक सौ इकावन गो स्टिल फोटोग्राफी टीम लगावल जाई. दू सौ एक मतदान केन्द्र बनावल गइल बा. एहिजा स्व।विधायक के पत्नी के सपा आपन उम्मीदवार बनवले बिया आ मुकाबिला सपा आ भाजपा का बीच बा. बसपा आ कांग्रेस एह चुनाव में आपन उम्मीदवार नइखे दिहले.


"मार देब गोली केहू ना बोली" – Anjoria\n"मार देब गोली केहू ना बोली"\nनवम्बर 2, 2010 गुंजन पंत, चुलबुल पाण्डे, दीपक दूबे, भोजपुरी फिल्म, मार देब गोली केहू ना बोली, रविकिशन\nभोजपुरी सिनेमा का परदा पर “धर्मवीर”, “मुन्नी बाई नौटंकी वाली”, आ “बृजवा” जइसन सुपर डुपर हिट फिल्म देबे वाला निर्माता जितश दूबे के अगिला फिल्म “मार देब गोली केहू ना बोली” छठ का मौका पर १२ नवम्बर के रिलीज होखे जा रहल बा. तमंचा आ कारतूस का बल पर माफियन में दहशत पसरा देबे वाला खाकी वर्दी के दबंग के कहानी बा एह फिल्म में.\n“मार देब गोली केहू ना बोली” का मुख्य भूमिका में भोजपुरी सिनेमा के सुपर स्टार रविकिशन बाड़े. फिल्म में ऊ भोजपुरिया चुलबुल पाण्डे बनल बाड़न. अपना बेल्ट आ नेमप्लेट से माफिया गिरोहन के नींद उड़ा देबे वाला रविकिशन के भूमिका सभका के चउँका के राख दी. उनकर नायिका बनल बाड़ी भोजपुरी सिनेमा के काजोल कहाये वाली नायिका गुंजन पंत. फिल्मि दुनिया के पंडितन के कहना बा कि गुंजन एह फिल्म से दर्शकन के दिल जीत ले जइहें.\nफिल्म में डायनामिक एक्टर दीपको दूबे बाड़न जिनकर “बृजवा” में भूमिका के भरपूर सराहल गइल रहुवे. साथी कलाकारन में कल्पना शाह, बृजेश त्रिपाठी, आ किरण कुमार के नाम बावे. श्रीकृष्णा क्रियेशंस का बैनर में एह फिल्म के निर्मात्री हई पायल दूबे.\nहर कोई एह फिल्म के परफारमेंस पर नजर गड़वले बा.\n“बिग बॉस” के असली दबंग बाड़े मनोज तिवारी\nदिलजले के संगीतमय शुरुआत


टटका खबर, सोमार, १४ जून – Anjoria\nजून 14, 2010 news in bhojpuri, टटका खबर\nबलिया में नाव दुर्घटना में करीब २० लोग के मौत\nआज सबेरे बलिया जिला के दुबहड़ थाना के उजौलिया घाट पर मुण्डन संस्कार खातिर जात लोगन से भरल नाव पलट गइल जवना से करीब २० आदमी के मरे के खबर बा. करीब १४ गो लाश निकालल जा चुकल बा आ प्रशासन का मुताबिक मरे वालन का संख्या में इजाफा हो सकेला काहे कि अबही कई जने लापता बाड़े. नाव पर कई अलग अलग परिवार के लोग सवार रहुवे.\nमौका मिलला का बादो नरेन्द्र मोदी नीतीश पर पलटवार ना कइले\nभाजपा के राष्ट्रीय कार्यकारिणी में शामिल होखे आइल गुजरात के मुख्यमंत्री नरेन्द्र मोदी बिहार के मुख्यमंत्री नीतीश के बयान के जवाब ना दिहलन. एक तरह से ऊ आपन बड़प्पन देखा दिहलन जे नीतीश ना कर पवले रहन. बात अइसन बात ना रहे आ ओकरा पर अतना भड़क गइले कि सही गलत के विचारो भुला गइले. पटना गाँधी मैदान में अपना लमहर भाषण में नरेन्द्रमोदी एको बेर नीतीश के नाम ना लिहलें बाकिर बिहार वासियन के धन्यवाद जरुर दिहले जे गुजरात का संकट का घड़ी में जम के सहायता कइले रहले. हँ तीन बेर सुशील मोदी के प्रशंसा जरुर कइले कि मोदि आ उनका टीम का चलते बिहार विकास का ओर बढ़ रहल बा.\nपन्द्रह हजार आदमी के मौत के जिम्मेदार के बचावल जरुरी रहुवे\nएंडरसन मामिला में राजीव गाँधी पर लागत दोष बचावे खातिर कांग्रेसी नेता एक से बढ़ के एक बयान दे रहल बाड़े. अधिकतर लोग अर्जुन सिंह के दोषी बता के राजीव के निर्दोष साबित कइल चाहत रहले कि प्रधानमंत्री के मालूमे ना रहे कि उनकर एगो मुख्यमंत्री का करत रहले. बाकिर सबसे बेबाक बयान वरिष्ठ कांग्रेसी नेता प्रणव मुखर्जी कहले बाड़े कि भोपाल में लोग अतना खिसिया गइल रहे कि एंडरसन के बचावल जरुरी रहे. आ बचावे में ओकरा के कानून के पंजा से निकाललो जरुरी रहुवे शायद!\nजाट नेता दिल्ली के पानी रोक दिहले\nआरक्षण के मांग करत जाट नेता काल्हु दिल्ली के पानी रोक दिहले. एह चलते सोनिया विहार आ भागीरथी वाटर ट्रीटमेंट प्लान्ट बन्द कर देबे के पड़ल. जाट नेता कहत बाड़े कि अगर ओह लोग के आरक्षण ना दिहल गइल त दिल्ली के पानी खातिर तरसा के रख दीहि. आज सबेरे ऊ लोग आपन आन्दोलन स्थगित कर दिहल आ दिल्ली के पानी सप्लाई शुरु हो गइल बा.\nझारखण्ड में एगारह गो नक्सली मार गिरावल गइले\nझारखण्ड के चाइबासा जिला में सीआरपी के कार्रवाई में नक्सलियन के आठ गो कैम्प बरबाद कर दिहल गइल आ दस गो नक्सलियन के मार गिरावल गइल. एगो नक्सली नोनल कमाण्डर के गुमला में पुलिस मुठभेड़ में मार दिहल गइल. नक्सली बिहार झारखण्ड आ छत्तीसगढ़ में दू दिन के बन्द के एलान कइले बाड़न सँ.\nकिर्गीस्तान में सैकड़न भारतीय छात्र फँसले\nजातीय हिंसा का गिरफ्त में आइल किर्गिस्तान का ओश आ जलालाबाद शहर में करीब एक सौ भारतीय छात्र घेरा गइल बाड़े आ ओह लोग के सुरक्षित निकाले के कोशिश कइल जा रहल बा. किर्ग आ उजबेक समुदाय का बीच हो रहल एह दंगा में अबले करीब अस्सी आदमी के जान जा चुकल बा. पुलिस के दंगाइयन के देखते गोली मार देबे के आदेश दिहल गइल बा.\nईटिकट खातिर दू गो अउरी पहचान पत्र के मान्यता दिहलस रेलवे\nई टिकट सुविधा के उपभोग अधिका से अधिका लोग कर पावे एह खातिर रेलवे काल्हु मंगलवार से स्कूल कालेजन के फोटो सहित पहचानपत्र आ फोटो सहित पासबुक के मान्यता दे रहल बिया. एहसे अब बहुते बड़ वर्ग अब एह सुविधा के उपयोग कर पाई. पहिले ई सुविधा सीमित रहुवे आ पैन कार्ड, पासपोर्ट, ड्राइविंग लाइसेंस, वोटर आईडी कार्ड, आ केन्द्र भा राज्य सरकार के कर्माचारियन के फोटो युक्त पहचानपत्रे मान्य रहुवे.\nबलात्कार के आरोपी सह पायलट के जमानत मिलल\nजेट एयरवेज के सह पायलट वरुण अग्रवाल के एगो एयर होस्टेस का साथ शादी के झाँसा दे के कई बेर बलात्कार करे के आरोप में गिरफ्तार कर लिहल गइल रहे. दुनु लिव इन रिलेशनशिप का नाम पर साथही रहत रहले. एयर होस्टेस के कहनाम बा कि पहिले त ऊ तइयार ना रहे बाकिर वरुण के बार बार निहोरा का बाद मान गइल रहे आ ओकरा साथे रहे आ गइल. बाकिर बाद में वरुण के नियत बदल गइल आ ऊ ओकरा के धमकावल शुरु कर दिहलस तब ऊ पुलिस का लगे गइल.\nहल्दीराम के मालिक के जमानत ना मिल पावल\nअपना बड़हन दोकान का सोझा एगो छोटहन चायवाला के दोकान हटावे खातिर हल्दीराम समूह के मालिक प्रभुशंकर अग्रवाल चायवाला प्रमोद शर्मा ठाकुर के हत्या खातिर सुपारी दे दिहले. हत्या के कोशिश भइल बाकिर नाकाम रहल. साजिश के भंडाफोड़ हो गइल आ अदालत से प्रभुशंकर आ चार गो दोसरा आरोपियन के उमिर कैद के सजा मिल गइल. हाईकोर्ट में अपील पड़ल बा बाकिर प्रभु के जमानत नइखे मिल पावत. मजबूरन सुप्रीम कोर्ट में अर्जी लगवले त ओहिजो सुनवाई ना भइल आ कहल गइल कि हाईये कोर्ट में सुनवाई होखी.\nजर्मनी आस्ट्रेलिया के चार गोल से हरवलसि\nकाल्हु के फीफा वर्ल्ड कप में जर्मनी आस्ट्रेलिया के चार गोल से हरा दिहलसि, स्लोवानिया अल्जीरिया के एक गोल से, आ घाना सर्बिया के एक गोल से हरा दिहलस. आजुवो तीन गो मैछ होखे वाला बा. हालैण्ड डेनमार्क में, जापान कैमरुन में, आ इटली परागुवे में. हालैंड डेनमार्क से कबो नइखे हारल, आ इटली चार बेर विश्व कप जीत चुकल बा.


टटका खबर, अतवार, ११ अप्रैल – Anjoria\nटटका खबर, अतवार, ११ अप्रैल\nअप्रैल 11, 2010 news in bhojpuri, टटका खबर\nबलिया वाली गाड़ी सिवान का तरफ चलल\nभारतीय रेल के कमाल काल्हु देखे के मिलल जब छपरा से बलिया जायेवाली पैसेंजर रेलगाड़ी के छपरा के स्टेशन मास्टर सीवान वाली लाइन पर भेज दिहलें. आउटर का बाद जब लोग देखल कि रेलगाड़ी सिवान जा रहल बिया त हल्ला मचावे लागल लोग. बाकिर जब ले ड्राइवर आ गार्ड कुछ समुझतें तब ले टेकनिवास स्टेशन आ गइल. गाड़ी ओहिजा रुकल त लोग जम के बवाल मचावल. तब गाड़ी के वापिस छपरा ले जा के तब बलिया वाली लाइन पर भेजल गइल. कुछ बुझाइल? स्टेशन मास्टर त दोषी बड़ले बाड़न बाकिर ड्राइवर आ गार्ड कवना झोंक में रहुवे?\nबिजली बिना तरस गइल बलिया, छपरा में आन्दोलन\nकाल्हु भर दिन बलिया के बिजली ना मिलल. रात तीन बजे से गइल बिजली साँझ चार बजे लवटल. दिन भर में एगारह घंटा के त सरकारी कटौती बा, मिले बाला घंटा में कभी ट्रिप, कभी शटडाउन कर के करीब तीन से चार घंटा के अघोषित कटौती. बाकिर बागी बलिया चुपचाप झेल जा रहल बा. कहीं कवनो असन्तोष भा प्रदर्शन नइखे लउकत. बिजली के किल्लत पड़ोस के छपरो जिला झेलत बा. काल्हु ओहिजा के लोग एकरा खिलाफ जम के प्रदर्शन कइल. जाम में कहीं लालू फँसलन त कहीं टाइटलर. दू घंटा के जहमत झेलला का बाद ऊ लोग अपना गंतव्य खातिर बढ़ पावल.\nअंडा बोले चूजा से कि चेंव चेंव मत कर\nबिहार के मुख्यमंत्री नीतीश कुमार केन्द्र के गृहमंत्री के सलाह दिहले बाड़न कि ऊ कम बोलल करस. ढेर बोलला से कवनो फायदा त ना होखी, चिन्हा जाये के खतरा जरुर बढ़ जाई. गृह सचिवो के झिड़की देत कहलन कि ऊ राजनेता लोग का तरह व्यवहार मत करस. राज्य केन्द्र संबंधन के सीमा रेखा के धेयान राखल करस. गृह सचिव कहले रहलें कि बिहार में नक्सली आन्दोलन का खिलाफ कुछ नइखे होत. नीतीश भाजपो के संकेत दिहले बाड़ें कि चुनाव में पार्टी के बात ना कर के सुराज के बात करें लोग.\nविमान दुर्घटना में पोलैण्ड के राष्ट्रपति समेत १३२ लोग के मौत\nघना कोहरा का दौरान चेतावनी का बावजूद उतरत हवाई जहाज पेड़ का डालियन से टकरा के टुकड़ा टुकड़ा हो गइल आ ओह पर सवार पोलैण्ड के राष्ट्रपति लेक कैचजिंस्की आ उनका पत्नी समेत १३२ लोग के मौत हो गइल. कैचजिंस्की रुस में आयोजित कातिन स्मृति समारोह में शामिल होखे जात रहलन. ओहिजा द्वितीय विश्वयुद्ध का दौरान तानाशाह स्टालिन का आदेश पर पोलैण्ड के बाइस हजार सेना अधिकारियन के मौत के सजा दिहल गइल रहे.\nपूर्वांचल का नाम पर मोहन सिंह का खिलाफ अमर के ताकत\nसपा महासचिव मोहन सिंह के औकात देखावे बतावे खातिर सपा से निकलल अमर सिंह १५ अप्रैल के देवरिया में पूर्वांचल राज्य के माँग करे वाली एगो सभा बोलवले बाड़न. बाकिर उनका हाव भाव से साफ बा कि पूर्वांचल के बात कम मोहन सिंह से रंजिश बेसी लउकी ओह सभा में. अमर सिंह दंतेवाड़ा में मराइल पूर्वांचल के जवानन के परिवार के अपना ओर से एक एक लाख रुपिया के सहायता दीहें.\nबनारस में एगो छात्र के दिनदहाड़े अपहरण\nबनारस के रहेवाला आ सोनभद्र में तैनात इंजीनियर राजकिशोर सिंह के इकलौता बेटा शुभम के बनारस में अपहरण कर लिहल गइल. ओकरा बाद शुभम का मोबाइल से फोन कर के पाँच लाख रुपिया फिरौती माँगल गइल बा. राजकिशोर सिंह अपना पटीदारन पर संदेह जाहिर करत बाड़ें. पुलिस मामिला के जाँच कर रहल बिया.\nदिल्ली का जेएनयू में नक्सलियन के समर्थन में सभा\nदिल्ली का जवाहरलाल नेशनल यूनिवर्सिटी में कुछ नक्सली समर्थक छात्र खुलेआम जश्न मनावत रहलें आ नक्सलियन का खिलाफ होखे वाली कार्रवाई के विरोध करत रहलें. कुछ दोसरा विद्यार्थियन से ई बर्दाश्त ना भइल त विद्यार्थी परिषद आ राष्ट्रीय छात्र संगठन के कार्यकर्ता नक्सली समर्थक सभा के तितर बितर करा दिहलें. कहल जात बा कि सभा करे खातिर जेएनयू प्रशासन अनुमति दे दिहले रहे. जे एन यू प्रशासन अब विरोध करे वाला छात्रन पर कार्रवाई करे के बात कर रहल बा. जेएनयू के प्रोफेसरनो में नक्सली विचारधारा वाला भरल बाड़े.\nनोट गिनला से पीड़ा कम हो जाले\nएगो नया अध्ययन से ई बात सामने आइल बा कि नगदी गिनला से आदमी के दुख तकलीफ कम होखे बा ना, ओकर पीड़ा जरुर कम हो जाले. देह के दरदे ना मन के पीड़ो कम बुझाये लागेला. एहसे अब जब दरद होखे त तिजोरी से नोट निकाल के गिनल करीं, डाक्टर के फीस भा दवाई के खरचो बाँच जाई!\nसेबी आ इरडा में यूलिप के ले के टकराहट\nसेबी अपना आदेश से पचास गो कंपनी के नया यूलिप जारी करे पर रोक लगा दिहले बा साथही पुरनका पालिसियन के किश्तो रोक लगा दिहले बा. दोसरा तरफ इरडा के कहनाम बा कि यूलिप योजना बिल्कुल सही आ सुरक्षित बा. इरडा कंपनियन के सलाह दिहले बा कि ऊ कानूनी पहल कर के एह रोक के हटवावस. सेबी के तर्क बा कि चूंकि एह योजना के पइसा शेयर में लगावल जाले एहसे ओह कंपनियन के सेबी से अनुमति लेबे के पड़ी. जबकि बीमा कंपनियन पर नजर राखे वाली इरडा एह बात से सहमत नइखे. अब आदमी के हालत ओह गुरुजी वाली हो गइल बा जिनकर दुनु टांग मोहन आ सोहन अपना झगड़ा में तूड़ दिहलें रहलें कि ई मोहन के टाँग ह़ इ सोहन के!\nआईपीएल थ्री में आसमान साफ होखे लागल\nअब तकले भइल मैचन के परिणाम से जवन चार गो टीम सबले उपर बाड़ी सँ ओकनी के नाम बा मुंबई इण्डियन्स, रायल चैलेजंर्स बैंगलुरु, देल्ही डेयर डेविल्स, आ राजस्थान रायल्स. किंग्स इलेवन पंजाब सबसे नीचे बा बाकिर आजु होखे वाला मैच में ऊ दिल्ली के डेयर डेविल्स के सगरी हिसाब किताब बिगाड़ सकेला. दिल्ली के आज के मैच हर हाल में जीते के पड़ी ना त उनकर जगहा नीचे सरक जाई.\nटटका खबर, शनिचर, १० अप्रैल


पुराने पन्नों से – मनोज भावुक की भोजपुरी अभिनेता कुणाल सिंह से बातचीत | Amstel Ganga®\nभोजपुरी भाषा के हम कर्जदार बानी – कुणाल सिंह\nभोजपुरी के लोकप्रिय अभिनेता कुणाल सिंह के फिल्म-समीक्षक लोग ‘भोजपुरी सिनेमा के अमिताभ बच्चन ‘ कहेला हालांकि कुणाल जी अपना के एगो साधारन कलाकार के रूप में देखनी। ई कुणाल जी के विनम्रता आ बड़प्पन बा। हालांकि ई बात त सांचे बा जे आज भी कुणाल जी के फिल्म में लिहल फायदा के सौदा ही मानल जाला। इहे वजह बा जे आज के फिल्म में भी (नया फिल्म मे) उहां के कहीं ना कहीं, कवनो ना कवनो रूप मे जरूर दिखाई पड़िले। माई के दुलार, सजना के अंगना, गांव-देस उहां के नया फिल्म ह । एह फिल्म के निर्मातालोग के कहनाम बा कि कुणाल जी के नाम पर फिल्म कुछ चलि जाला। पता ना ई बात केतना सांच बा? पर एह में एतना सच्चाई त जरूर बा कि सुजीत कुमार आ राकेश पाण्डे के बाद अगर केहू अपना दम-खम पर, अपना नाम पर भोजपुरी फिल्म चलावे में सफल भइल त ऊ एकमात्र नाम बा- कुणाल सिंह। कुणाल सिंह के भोजपुरी भोजपुर आ आरा-छपरा के भोजपुरी ह । उनुका में भोजपुरी माटी के संस्कार बा। भोजपुरी के हरेक रश्मोरिवाज से ऊ वाकिफ बाड़न । छोट-छोट बात के विश्लेषण ऊ भोजपुरिया अंदाज में करेलन । उनकर इहे गुण उनका के भोजपुरी फिल्म के सफल हीरो के रूप में स्थापित कइलस। हंसमुख आ मृदुभाषी स्वभाव के अपना एह लोकप्रिय अभिनेता से आज से4बरिस पहिले सन ई0 2002 मे कई बेर उनका निवास स्थान- पुनम दर्शन, अंधेरी(पूर्व) में भेंट-मुलाकात भइल आ रसगर, मनगर आ सारगर्भित बात-चीत भइल। प्रस्तुत बा बात-चीत के प्रमुख अंश-\nभावुक- भोजपुरी सिनेमा के वर्तमान स्थिति से का रउरा संतुष्ट बानी।\nकुणाल सिंह- ना, बिलकुल ना\nभावुक-का वजह बा, एह निराशाजनक स्थिति के?\nकुणाल सिंह -कई गो वजह बा-\nपहिला- फिल्म इंडस्ट्री एगो हीरो के कंधा पर ना चलि सके । सुजीत कुमार आ राकेश पाण्डे के बाद हमरा के छोड़ के केहू उभर के ना आइल। हमहूं केतना दिन ले हीरो बनब। हमार एगो उम्र भइल। त उम्र के एह पड़ाव पर बाग बगइचा में हीरोइन के साथे हमार नाचल शोभा दी का? आज जरूरत बा एगो नया खोज के, जे लंबा पारी के खेल खेल सके। आ ओह प्रतिभा के भोजपुरिया समाज के बीच से ही खोजे के पड़ी, काहें कि उहे भोजपुरी के भोजपुरी के रूप में पर्दा पर उतार सकी। अब त जे पइसा लगावत बा, उहे भा ओकरे बेटा-भतीजा हीरो बनत बा। अइसन स्थिति में एगो प्रतिभा के खोज निकालल बड़ा मुश्किल काम बा आ जब ले एगो अइसन प्रतिभा खड़ा ना होई, जेकरा पर आंख मूंद के लोग विश्वास क सके, आपन पूंजी लगा सके, त हर बेर, हर फिल्म में नया-नया आदमी पर प्रयोग होत रही।एक्सपेरिमेंट के हम बुरा नइखीं मानत मगर कुछ निष्कर्ष त निकले। केहू उभर के त आवे,जेकरा मजबूत कंधा पर हमनी एह चालीस साल पुरान विरासत के भार सौंप सकीं।\nदूसरा कारन बा- समुचित सरकारी सहायता आ आपसी संगठन के अभाव। शुरूये से भोजपुरी सिनेमा से सबंधित लोगन के अनेक तरह के कठिनाई के सामना करें के पड़ल बा। सबसे अफसोस के बात त ई बा कि उत्तर प्रदेश आ बिहार जइसन प्रांत, जे भोजपुरी भाषा के सबसे बड़ गढ़ ह, ओकरो सरकार भोजपुरी फिल्म के विकास पर ध्यान नइखे देत। तब होत ई बा कि भोजपुरी फिल्म के सामना सीधे हिन्दी फिल्म से हो जाता। सिनेमा हाल के टिकट के दर हिन्दी आ भोजपुरी दूनों खातिर बरोबरे बा। अब रउरे बताईं कि अइसन स्थिति में करोड़ो के बजट वाला हिन्दी फिल्म देखल लोग पसंद करी कि 20-25 लाख के बजट में बनल भोजपुरी फिल्म ।\nतीसरा वजह बा कि आमतौर पर भोजपुरी फिल्म के जे दर्शक बा, ऊ गरीब बा, मजदूर वर्ग के लोग बा। पेट काट के केहू केतना फिल्म देखी? आ जब पेटे काट के देखे के बा त ओही पइसवा में हिन्दी सिनेमा काहें ना देखीं?\nएह दौर के एको गो हिट फिल्म के राउरा नाम बताईं। कहां से हिट होई? देशी मुर्गी बिलायती बोल। रउरा भोजपुरी में आपन चीज ना देखाएव त के देखी? हिन्दी वाला चीज हिन्दी में ना देखीं? भोजपुरी बनावे के बा त भोजपुरी बनाईं, हिन्दी के नकल मत करीं। लेकिन एह घरीं नकलची लोग ढेर पैदा हो गइल बा। हिन्दी के नकल क के रउरा भोजपुरी फिल्म बनाइब त चली? ना चली त हिट फिल्म कहां से आईं?\nएगो बहुत महत्तव्पूर्ण वजह बा- फिल्म के प्रचार-प्रसार। हम त ‘महाभोजपुर’ से पहिले भोजपुरी पत्रिके ना देखले रहनी हं । भोजपुरी फिल्म खातिर कवनो पेपर- पत्रिका ना। हिन्दी फिल्म के तमाम चैनल आ दूरदर्शन पर प्रचार-प्रसार होला, बाकिर भोजपुरी के कौन चैनल प्रचार-प्रसार करी।\nहिन्दी फिल्म पर्दा पर टंगाये से पहिलहीं घर-घर में पहुँच जाला आ भोजपुरी फिल्म पर्दा पर टंगइलो के बाद पब्लिक के बीच ना पहुंचे। काहे? प्रचार-प्रसार के कमी से । इहां त फिल्म लागल बीबी नं0 1 त बीबी नं0 1, बीबी नं0 1बीबी नं0 1 एतना बेर कान में गूंज गइल आ आंख के सामने नाच गइल कि एकरा के मन से उतारलो मुश्किल हो गइल बाकिर कवन भोजपुरी फिल्म के साथे अइसन होला? त एह दिशा में भी गंभीरता से सोचे के जरूरत बा। एह समस्या के समाधान खातिर भोजपुरी चैनल के स्थापना पर विचार कइल जा सकेला।\nभावुक- जी, बिल्कुल । हम रउरा से सहमत बानी। आज सख्त जरूरत बा एगो भोजपुरी चैनल के जवना पर भोजपुरी फिल्म, भोजपुरी टेलीफिल्म, सिरियल आ फिल्म प्रचार-प्रसार का साथे भोजपुरी के अउर भी बहुत सारा कार्यक्रम, न्यूज वगैरह देखावल जा सके। एह से दुनिया के पता चली कि आज भोजपुरी में का हो रहल बा आ भोजपुरिया संस्कृति के जड़ केतना गहरा बा। बाकिर एकरा खातिर पहल के करी, का कोई, कइसे होईं? रउरा एह लाइन के सफल आ समर्थ व्यक्ति बानी। रउरा से हमनी के अपेक्षा भी बा आ आग्रह भी कि रउरा एह दिशा मे गंभीरता से विचार करीं आ कुछ निष्कर्ष निकालीं।\nकुणाल सिंह- जी, प्रयास चलता, आगे भगवान के मर्जी। अरे एगो समस्या नइखे नू। अब सिनेमा हाल के नियमो बदल गइल बा। एह दिशा में सोचे के जरूरत बा। पहिले नियम इ रहे जे पर डे के हाल के जेतना किराया बा, अगर ओकरा से दू-चार हजार भी अधिक आवता त फिल्म चलत रही, पर्दा पर से ना जाई।जइसे पर डे के किराया अगर 20 हजार बा त 25 हजार ले टिकट आवता त फिल्म चलत रही बाकिर अब फिल्म लगावे का पहिलहीं 80-90 हजार जमा करें के बा। इहो एगो बड़हन समस्या बा। दोसरा प्रदेश मे क्षेत्रीय फिल्म हाल में लगावे के बाध्यता बा। बिहार, यू.पी. में नइखे। एह से भोजपुरी फिल्म उपेक्षित बा। हम बहुत दुखी बानी। भोजपुरी सिनेमा के हमरा कवनो भविष्य नजर नइखे आवत । कवनो संभावना नइखे लउकत। जब लोग ना जागी, अपना मातृभाषा के प्रति प्रेम ना जागी, हीन भावना ना खतम होई। सरकार ध्यान ना दी, तब ले भोजपुरी के मालिक भगवाने बाड़न।\n(थोडिका देर कुणाल जी आ हम खमोश रहनी। हम गंभीरता के तूरे के खियाल से बात के दिशा बदलनी)\nभावुक- कुणाल जी, रउरा भोजपुरी फिल्म में सबसे अधिक केकरा से प्रभावित बानी?\nकुणाल सिंह- लक्ष्मण शाहाबादी से। लक्ष्मण शहाबादी के कलम के बल पर केतना फिल्म भोजपुरी सिनेमा के इतिहास में मील के पत्थर बनि गइल। उनका गीत-संगीत के जोड़ नइखे। उनका दुनिया छोड़ देला से भोजपुरी सिनेमा से गीत-संगीत खतमे हो गइल। ऊ हीरा आदमी रहलन हं। अब लक्ष्मण शहाबादी जइसन लोग कहाँ मिली? लक्ष्मण भईया बहुत दिलेर आ सहज-सरल आदमी रहलन हं, उनका एह सोझिया स्वभाव के बहुत लोग फायदा उठावल। कहाँ-कहाँ से पइसा जुटा के ऊ एगो फिल्म ‘दुल्हा गंगा पार के’ बनवलन। ओह में उनकर खूब शोषण भइल। ई हमरा से बर्दाश्त ना भइल आ एकरा खातिर निर्देशक से झगड़ो हो गइल। आज लक्ष्मण भईया नइखन बाकिर उनकर गीत-संगीत उनका के कबो मरे ना दी। लक्ष्मण भईया के बिना भोजपुरी सिनेमा के इतिहास अधूरा बा।\nभावुक- जी, हमरा बहुत अफसोस बा, कि हम अइसन महान आ विलक्षण प्रतिभा से मिल ना सकनी। खैर हम एगो व्यक्तिगत प्रश्न पूछे के चाहत बानी। इजाजत बा? कुणाल सिंह- पूछीं-पूछीं, हमरा खातिर हर भोजपुरिया अपने बा। संकोच कइसन?\nकुणाल सिंह अभिनीत प्रमुख भोजपुरी फिल्म-\nधरती मइया, गंगा किनारे मोरा गांव, दुल्हा गंगा पार के, हमार भउजी, पिया रखिह सेनुरवा के लाज, बिहारी बाबू, दगाबाज बलमा, हमार दुल्हा, पिया टूटे ना पिरितिया हमार, गंगा-ज्वाला, बेटी उधार के, कसम गंगा जल के, चुटकी भर सेनुर,कब अइहें दुल्हा हमार, छोटकी बहू, हमार बेटवा , बैरी कंगना, घर-अंगना, चल सखी दुल्हा देखे, माई कसम, दुल्हा-दुलहिन, हक के लड़ाई, सात फेरे, साथ हमार- तोहार, पलकन के मेहमान, सुहाग बिंदिया, पिया बिन नाहीं चैन, राम जइसन भईया हमार, गोदना, माई के दुलार, गांव-देस, सजना के अंगना आदि।\nभावुक- भाभी (आरती भट्टाचार्या) जे भोजपुरी फिल्म के पहिला महिला निर्देशिका बाड़ी, रउरा जीवन में कइसे अइनी? माने रउरा लव मैरेज कइनी कि अरेंज मैरेज। कुणाल सिंह-(मुस्मुरात) हमरा पहिलही बुझाइल ह जे कवनो खतरनाक सवाल ह । कोलकाता में ‘कल हमारा है’ (हिन्दी फिल्म) के शूटिग चलत रहे। हम ओह फिल्म में हीरो रहनी। आरती भी अभिनय करत रहली। शुरूआत में परिचय भइल आ आगे चली के ऊ परिणय में बदल गइल। अब एकरा के लव मैरेज कहीं चाहे अरेंज मैरेज।\nभावुक- राउर शुरूआत हिन्दी फिल्म से भइल, भोजपुरी में काहें अइनी?\nकुणाल सिंह- शुरूआत हिन्दी फिल्म (कल हमारा है) से भइल, ई सही बा, बाकिर भोजपुरी फिल्म ‘धरती मइया’ के अपार सफलता हमरा के भोजपुरी फिल्म में काम करे खातिर उत्प्रेरित कइलस। हमरा बुझाइल जे हम भोजपुरिये खातिर बनल बानी। हालांकि हम भोजपुरी के साथे-साथे दर्जनो हिन्दी फिल्म- नैन मिले चैन कहां, मुर्दे की जान खतरे में, घर-द्वार, माशुका, दोस्ती की सौगन्ध, बागी सुलताना, मुसीबत बोल के आए आदि आ कई गो बांगला फिल्म आ कई गो टी.वी सीरियल (हमारी परम्परा, राज, गीत-संगीत, डुप्लीकेट, ओ मारिया, काला सोना, सुजाता, अतीत आदि) में भी काम कइनी, बाकिर हमरा पहचान मिलल भोजपुरी फिल्म से ही, हम एह भाषा के कर्जदार बानी।\nभावुक- जी, कोशिश करब ई कर्ज उतारे के, हालांकि महतारी के कर्ज आज ले केहू उतार नइखे सकल। मातृभाषा महतारिये लेखा होले।\nकुणाल सिंह- बिलकुल। भोजपुरी में हम पइसा खातिर ना, एहू खातिर काम करत रहल बानी जे भोजपुरी फिल्म बनत रहो आ आगे भी हमार कोशिश रही कि हम भोजपुरी फिल्म-निर्माण मातृभक्ति लेखा करीं।\nभावुक- जी, रउरा से बात-चीत क के मन गदगद हो गइल। बहुत बहुत धन्यवाद आ शुभकामना।\nलंदन एवं अफ्रिका में रहते हुए लेखन में सक्रिय भोजपुरी के लिये समर्पित ।नाटक में डिप्लोमा-\nअनुभव - क्रिएटिव कंसल्टेंट, ज़ी टीवी